
Ti rûyê erde rabe jî teslîm nabe 

Kobanê rûmeta Kurdistanê ye 


Divê cîhan 
bê hawara 
Kobanê 

Piştî ku êrîşên DAÎŞ’ê li ser 
Kobanê dijwar bûn Serokê 
Herêmê Kurdistanê Mesûd 
Barzanî, ji civaka navnetewî re 
banga parastina Kobanê kir. 

Di banga ku li ser malpera 
fermî ya Rêveberiya Herêma 
Kurdistanê de hat weşandin 
de Barzanî got: “Êrişên hovane 
yên rexistina terorê ya DAÎŞ’ê 
ku li ser xwişk û birayên me 
yen Kobanê pêk tê, êrişên 
hovane ne ku li dijî gelê kurd 
pêk tên in. Armanca van êrîşan 
şerefa hemû gelê Kurdistanê 
ye. Ev tekoşîna gelê me ya 
man û nemanê ye. Ev pêywir ji 
hemû tiştî grîngtir e.” Rûpel 04 



► 


Berxwedana Kobanê ya ku di bin dorpêçaneke tund û 
êrişên xedar de ye, dişibe parastina Stalîngard’ê ya dijî 
naziyan. Fermandarên Kobanê dibêjin bedel çi dibe 
bila bibe wê Kobanê teslîm nekin. Dorpêçana bajarê ku 
ji mêjve bê elektirîk û bê av e her ku diçe dijidê, ewçend 
jî bêdengiya cîhanê didome. 


► 


Balafirên emerîka sengerên DAÎŞ’ê yên derdora 
Kobanê bombardûman dikin. Enqere daxwaza Gerilla 
û Peşmerge’yan ya derbasbûna heremê qebûl nake. 
Ciwanên kurd ji çar aliyan tevlî berxwedana bajêr 
dibin. Dewleta tirk ji Netewên Yekgirtî doza bicîhanîna 
daxwaza herêma tampon dike. Rûpel 02-03 


Kobanê nebe Şengal 


Cizîra Botan 


Serokê Eniya Maxmûrê 
Sîrwan Barzanî: ”Êrîşên 
DAIŞ'ê di nava kurdan de 
nêzîkbûnek pêk anî. Niha 
li Kobanê şer 
didome. Divê 
hemû hêzên 
kurd bo ku 
Kobanê nebe 
Şengal li hev 
rûnin. Bêguman 
li Kurdistanê 
dawî bi şerê 
teror, tirs û 
xofê nayê. 

Kurdistan 



warê bi hev re jiyanê ye. 
Terorîst wê naxwazin û 
gefeke berdewam li ser 

Kurdistanê. Heke 
mebest şerê rû 
bi rû li çe- 
peran de ye, 
heya du, sê 
mehan hemû 
Kurdistanji 
terorîstanpaqij 
dikîn û DAIŞ 
nikare vî şerî 
bidomîne”. 

Rûpel 10-11 


Bajarê Cizîrê di nav sêgoşe ya Başûrê Kurdistan û 
eyaletên Botan û Mêrdînê de cîh digre. Bajêr li ser rêya 
Zaxo û Ruhayê ye. Navêkî din ê vê rêyê, rêya hevreşim e. 
Li Cizîrê heta serê vê sedsalê li ser Dîjleyê bi kelekan jî 
bazirganî û rêvîngî jî dihat kirin. Rûpel 08-09 


Welatê Derwêş û Edûlê 


Milletekî ku bi evînî 
û welatparêzî desta- 
nan biafirîne û wan li 
seranserê welatê xwe be- 
lav bike, her çiqas dem 
bi dem ji tengasiyan der- 
bas be jî, ji holê rana- 
be. Di pêvajoya dîroka 
hin civatan de pêkanîna 


rihekî hevbeş ya ji rengên 
cûda pêkhatiye, ew îro 
wek gel û welatên ser- 
bixwe an jî xweser di 
koma neteweyên cîhanê 
de cihê xwe girtine û ji 
bona bextewariya jiyana 
xwe kar û xebatan dikin û 
dicedînin. Rûpel 13 



Dimilkî 


Demokrasî ma rê bes o! 

r06 


Bingeha şaristaniyê ziman e 


Ziman û wêje 


r15 


Çepera jiyane- 
ke jandar 

ishak Tepe ku bêhtir di derbarê 
mijara kurê xwe Ferhat, ku 
nûçegihanê Özgiir Giindem’ê 
bû û di sala 1993’an de ji aliyê 
leşkerên tirkan ve hate qetilkirin 
tê naskirin, li ser serpêhatiya xwe 
bi rojnameya me re axivî. Tevî dil 
tenikî û hin xalên bûye sedema 
xeyîdîna xwe ya siyasetê, niha 
zêdetir li ser berhemên wêjeyî 
û karên zanistî xebatên xwe 
didomîne. Rûpel 12 

Bajêr ji rûyê erde rabe jî nayê teslîmkirin 


Kobanê rûmeta Kurdistanê ye 


B erxwedana Kobanê ya ku nêzî 
salekiye di bin dorpêçaneke tund 
û êrişên xedar de ye, dişibe para- 
stina Stalîngard’ê ya dijî naziyan. Fer- 
mandarên berxwedana Kobanê dibêjin 
bedel çi dibe bila bibe wê Kobanê teslîm 
nekin. Dorpêçana bajarê ku ji mêjve bê 
elektirîk û bê av e her ku diçe dijidê, 
ewçend jî bêdengiya cîhanê didome. 
Balafirên emerîka sengerên DAÎŞ’ê 
yên dûrî Kobanê bombardûman dikin. 
Enqere daxwaza gerillayên HPG/YPG 
û Peşmerge’yan ya derbasbûna heremê 
qebûl nake. 

Li beramber êrişên DAÎŞ’ê, ciwanên 
kurd ji çar aliyan ji sînoran derbasdibin 
û tevlî berxwedana bajêr dibin. Gelê 
kurd ku ji bo piştgiriya Kobanê herikîne 
ser sînor li aliyekî piştgiriya koçberên 
Kobanê dikin, li aliye din helwesta 
hikûmetê şermezar dikin. Kobaniyên ku 
malbatên xwe li Bakûr dispêrin cihekî bi 
ewle vedigerin û tevlî şer dibin. 

Li aliyê din li ser sînor di navbera 
xwepîşender û polîsên tirk de jî carna 
pevçûn derdikevin. Gelê ku li ser sînor 
kombûye, dibêje wê li beramberê dagira 
Kobanê bê helwest neminin, rayedarên 
dewleta tirk ji Netewên Yekgirtî doza 
bicîhanîna daxwaza herema tampon 
dikin. 

Piştî ku li Başûrê Kurdistanê pişt lê 
hate şikandin DAIŞ’ê careke din bi hemû 
hêz û çekên ku bi dest xistî berê xwe da 
Kobanê. Kobanê ku ji başûr, rojava û ro- 
jhilatê bajêr ve ji aliyê DAIŞ’ê ve hatiye 
dorpêçkirin nêzî du hefteyane ku di çem- 
bera şer de ye. Li bajêr av û elekrtîk jî ji 
hêla rêxisitnê ve hatiye birîn, dibistan 
hatine girtin û bi deh hezaran kes li ber 
DAIŞ’ê direve. Li gor daxuyaniyên YPG 
û PYD’ê di şerê dawî de zêdetirî 300 
çekdarên DAIŞ’ê hatine kuştin û nêzî 50 
şervanên kurd jî jiyana xwe ji dest dane. 
Bi koçên dawî re serjimara Kobanê ji 
nêvî zêdetir kêm bûye û rewşa awarte 
didome. Di vê navberê de li ser banga 
KCK’ê li Kurdistana Bakûr bi hezaran, 
gel diherike ser sînor û bo piştgiriya 
koçberan li wir çalakiyên cûr be cûr 
lidardixin. Li gelek bajarên Tirkiyeyê bi 
sedan kes bo beşdarî YPG’ê bibin li ber 
sînor gihîştin hev. Bi sedan ciwan, piştî 
ku têlstriyên sînor kelibandin, derbasî 
Kobanê bûn, û beşdarî YPG’ê bûn. 

Artêşa tirkan jî car caran êrîşî girseya 
li vir dike. Şeva înê di êrîşa bi çek de 
welatiyekî Rojavayî jiyana xwe jidestda û 
du kes jî birîndar bûn. 

Salih Mûslim: Piştgiriya cîhanê 
pêwîst e 

Hevserokê PYD’ê Salîh Mûslîm de 
derheqê rewşa kobanê de diyarkir ku xe- 
tereyeke mezin li ser Kobanê ye û bang li 
raya giştî ya cîhanê kir da ku piştevaniya 




Kobanê bê kirin. Mûslîm anî ziman ku 
dora Kobanê ji aliyê çekdarên DAIŞ’ê ve 
hatiye girtin û heke ku Kobanê bikeve 
destê DAIŞ’ê wê weke Şengalê komkuji- 
yeke mezin li wir biqewimînin. 

Yekîtiya hemû hêzên kurd divê 

Rojnamegerên ku Kobanê ziyaret- 
kirine û rêvebirên Kantona Kobanê 
di derheqê rewşa dawî de agahî dan 
rojnameya me û diyarkirin ku xetera 
DAIŞ’ê her ku diçe nêziktir dibe, tevî vê 
li bajêr ji 7 saliyê hetanî 70 saliyê herkes 
bo parastina Kobanê şer dike. Hev- 
seroka PYD’ê Asya Abdûllah diyarkir 
ku hevpeymaniya navnetewî cihê dûrî 
Kobanê bombebaran dike lê derdora 
Kobanê di destê DAIŞ’ê de ye lê tu êrîş 
li dora bajêr nehatine kirin. Abddûllah 
wiha got, “Rewşa Rojava, bi taybetî jî 
ya Kobanê em nikarin bibêjin ku baş e. 
Kobanê niha di bin êrîşên giran de ye. 
DAIŞ bi hemû imkanên ku ketine destê 
wan li hemberî kantonê şer dike. Din 
ava çekên di destê wan de tank 
û topên giran hene û YPG jî 
bi çekên sivik li ber xwe 
dide. Heya niha hêza 
ku gel parastiye jî 
YPG ye. Tiştê ku niha 
em girîng dibînin 
mijara stratejik ya 
parastinê ye. Lê 
ew hevpeymana 
ku di nava hêzên 
navnetewî de hatiye 
çêkirin tu bandor li 
Kobanê nekiriye. Lê dixin 
lê ew cih dûrî Kobanê ne. 


Em wê hevpeymanê erenî dibînin lê 
cihê ku şer herî djwar didome Kobanê 
ye û liv ir jî me tu piştgirî nedî ye. Divê 
li vir midaxaleyek hatiba kirin. Bo gelê 
kurd niha rewş xeter e. Rewşa heyî dibe 
sedema metirsiyeke mezin. Iro ji ber 
ku xetereyek li ser gelê me heye û li vir 
dixwazin Şengaleke din bidin jiyandin 
pêwistî bi hêzên derdorê jî heye. Hemû 
hêzên Kurdistanî 
divê bêne vir. Ji 
ber ku careke din 
qetliam çênebe laz- 
ime herkes di nava 
seferberiyê de be. 

Ji Bakurê Kudistanê 
bi rojane gel li ser 
sînoran e. Bo rewşa 
awarte divê strateji- 
yeke hevbeş bihata 
çêkirin. Daxuyanî 
hene lê strate- 
jiyeke hevbeş 
nîn e di 


Piştî ku li 
Başûrê Kurdistanê 
pişt lê hate şikandin 
DAIŞ’ê careke din bi 
hemû hêz û çekên ku bi 
dest xistî berê xwe da Ko- 
banê. Bajêr ii başûr, rojava 
û rojhilatê oajêr ve ji 
alivê DAIŞ’ê ve hatiye 
aorpêçkirin. 


navbera hêzên kurd de. Divê bi lezgînî 
hemû hêzen kurd bihatana cem hev û 
piştgirî bikirana. Heya niha her 
hêzek bi daxuyaniyên xwe dimîne 
û bêyî daxiyaniyan tiştek pêk 
nehatiye. Di navbera Kobanê u kan- 
tonên din de niha çûn hatin nîn e 
û Kobanê hatiye dorpêşkirin. Eger 
stratejiyeke siyasî di nava hemû 
hêzên kurdan de bê kirin û diyar bibe 
bê ka kî dê li kuderê şer bike û hevpey- 
maniyek bê çêkirin dibe ku hêzên din 
ên kurdan jî werin û li vir şer bikin. 

Emerîka derdora Kobanê bom- 
bardiman dike 

Hevseroka Meclîsa Kobanê Fewza 
Evdî jî da zanîn ku rewşa xetere didome, 
li bajêr rewş aram e lê dorpêça li dora 
Kobanê her diçe teng dibe û hêzên 
navnetewî li nêzî Kobanê êrîşî DAIŞ’ê 
nakin. Evdî wiha dirêjî da axaftina xwe, 
“Rewşa niha şer e. Li rojavayê kobanê 
şerê giran û dijwar diqewime. DAIŞ di 
gelek cihan de hatine şikandin. Gelek 
kuştiyên wan hene. Li her derê qeweta 
xwe kişandin vir. Bi topên hawan êrîş 
dikin. Gelê me li Babuk bi girseyî tê 
beşdar şer dibe. Gelê me plan û komplo 
hate derxistin. Tirs û xof li ser gel pêk 
anîn. Şer 10 km dûrî Kobanê didome. 
Çembera şer ji berê biçûktir bûye. Ji 
berk u tirs û panik çêbibe şerê xwe 
didomînin. Li aliyê Başûr jî hewldidin ku 
şer bikin. Teyareyên hêzên navneteweyî 
li dûr li DAI’ê dixin. Li ser Kobanê 
me hîn lêxistineke wan nedîye. Dibên 
me lêxistiye lê ne raste. Li aliyekî din 
birîndar û şehîdên me jî çêdibin. Gel bi 
girseyî beşdarî şer dibe. Li ser Kobanê tê 
xwastin ku kamployek pêk bê. Bi tank û 
topên mezin êrîşî me dikin. Tirk jî li pişt 
wan in. Çekên ku li Musilê ketine destê 
wan hemû anîne vir. Lê bila ew bizanin 
ku emê bi serkevin û Kobanê dê ji bo 
wan bibe goristan.” 


Xeter, berxwedan û hêvî 

Rojnamevan Faruk Balikçi ku beriya 
çend rojan li Kobanê bû çavdêriyên xwe 
wiha rewa kirin, “Dema ku ez çûm, li Ko- 
banê min dît ku bi taybetî jî 
bi sedema tirs û 




mezin tê jiyîn. Ew sivîlên ku mane li vir 
jî hatine biçekkirin û tevlî berxwedanê 
bûne. Pêvçûn li navenda Kobanê nîne. 
10-15 km dûrî eniyê berdewam dikir. Ji 
bo ewlehiya Kobanê û bergiriyê YPG ci- 
hên stratejîk girtibû. Di nav de jî ji aliyê 
sivîlan bergirî hatine girtin. Bi sedema 
koçê hinek kes hene ku tên sînorê û ve- 
digerin. Hemû dibistan û dikan girtîne, 
tenê ji bo pewistiyê hinek dikan vekirîne. 
Nexweşxane xizmet didin û tê gotin ku 
gelek birîndar tên. DAÎŞ sê cepheyan 
de êrîşê li ser Kobanê dike. Zêdetir jî ji 
bo şerê derûnî, mesafeyekî diyarî êrîşê 
dikin. Ji dûr ve êrîşê dikin. Nîyeta wan 
ewe ku gel bidin revandin û li gundan 
jî serkeftîne. Di gundan de ew cihên ku 
êrîşa DAÎŞ’ê tine ye jî gundî direvin. Ev 
di derbarê derûniya tirsê ye. Lê belê dem 
dem êrîşên bi topan li navenda bajar tê 
pêk anîn. Ji bo ku jiyan bigihîje rewşa 
asayî gereke ew gundiyên koç kirine û 
sivîl vegerin li cihê xwe. Ew bajara ku 
gundê wî destê hêzên din da ne li vir 
tu nikarê qada jiyanekî asayî bikî. Ji bo 
vê jî pêvajoyekê dirêj hewce ye. Êrîşên 
DYA yê hewayî bi qismî pêk tê. Li nêzê 
Kobanê tevgerekî hewayî 
tine ye. Lê belê ji bo pêş 
de tevgerêrên hewayê pêk 
bê dê bandora wî jî hebe. 
Çavkaniyên av û elektrîkê jî 
di destê DAÎŞ’ê de ye. Ne av 
heye ne jî elektrîk. Hinek 
sazîjeneratör bikar 
tînin.” 


Kesên ku çûne Ko- 
banê nikarin vegerin 

Rojnamevan Tunca 
Ögreten jî piştî vegera 
xwe ya Kobanê agahiyên 
xwe bi me re par ve kir. 
Ögreten da zanîn ku 
kesên ku çûne Kobanê 


piştî vegerê ji aliyê leşkerên tirk ve têne 
rawestandin û destûr nayê dayîn da ku 
ew derbasî aliyê Tirkiyeyê bibin. Ögreten 
wiha got, “Ez jî beriya çend rojan derbasî 
Kobanê bûm û niha li ser riya vegerê 
me. Lê li ser sînor leşker pirsgirêkan 
derdixin û nahêlin ku em derbasî Tir- 
kiyeyê bibin. Her tim bi av û bombeyên 
gazê êrîş dikin. Li cihê ku ez niha lê me 
dora 5 hezar kes ên ku ji Kobanê 
reviyane têne rawestandin. 

Ji vana dora du hezarî 
jin inûyên dinjî 
zarok û pîr in. Li 
Kobanê rewş pir 
ne baş e lê morela 
gelê wê derê di cî 
de ye. pir kêfxeş 
in bo piştgiriya 
gelê Bakûr. Lê belê 
DAIŞ her diçe nêztir 
dibe û rewş xeteretir 
dibe. Endam û rêve- 
birên PYD’ê ku em pê re 
axivîn li ser parastina bajêr bi 
israr in û dibêjin, “em bi ti awayî nahêlin 
ku bajarê me bikeve destê DAIŞ’ê. Ji 
berk u çekên giran di destê wan de nîn 
in, ne diyar e ku di pêşerojê de wê rewş 
ber bi ku de biçe.” 

Li ser sînor kaos û pevçûn 

Herwiha li ser sînorê Tirkiye û Rojava 
jî kaos û pevçûn didome. Leşkerên tirk 
beriya çend rojan qûle û qûlûbeyên xwe 
yên nobetê valakirin û tedbîrên ewlehiyê 
zêdekirin. Ji ber ku şerê di navbera 
DAIŞ û YPG’ê de li ser sînor xuya dike, 
Tirkiye her roj rewşa sînor girantir dike 
û astengiyan kûrtir dike. Gelek kesên 
ku ji Kobanê malbata xwe, jin û zarokên 
xwe tînin li ser sînor derbasî Tirkiyeyê 
dikin bi şûn de, dîsa vedigerin Kobanê û 
beşdarî şer dibin. Di vê navberê de partî, 
sazî û rêxistinên cûda jî bi şandeyan li 


ser sînor ziyaretan pêk tînin û piştgiriya 
xwe ji bo Kobanê nîşan didin. Heyeta 
CHP’ê beriya çend rojan derbasî Kobanê 
bû û li wir bi rayedarên Kantonê re 
hevdîtin pêkanîn. Gelek saziyên din jî bo 
piştgiriyê li ser sînor beşdarî nobeta ku li 
wir tê girtin dibin. 

Parlementerê HDP’ê Ertugrul Kurkçu 
jî bi şandeyekê re derbasî aliyê Kobanê 
bû û li wir bi berpirsên Kobanê re 
hevdîtin pêkani. Kûrkçû di der- 
barê ziyareta li gel Kobanê 
û rewşa li ser sînor de ew 
agahî dan Rojnameya 
BasNûçeê, “Tirkiye 
sînoran qontrol dike û 
bo çûn hatina Rojava 
astengiyan derdixe 
lê ji bo êrîşên DAIŞ’ê 
tiştekî ku dike nîn e. 
Niha li Kobanê bo ku 
rewşa wir ji raya giştî ya 
cîhanê re bê daxuyandin bi 
rihekî seferberî xebat dido- 
min. Li cihên ku em çûn qontrola 
YPG’ê heye û li gelek cihan pêvçûn û şerê 
di navbera DAIŞ û YPG’ê de xuya dike. 
Me bi Enwer Muslîm û Asya Abdûllah re 
hevdîtin pêkanîn. Ji ber ku hevpeymani- 
ya navnetewî li nêzikî Kobanê êrîşan 
nabe ser DAIŞ’ê ew bi gazinc in. Rast e, 
heke ku êrîşan van dewletan li Kobanê jî 
bo DAIŞ’ê pêk neyên kes bawer nake ku 
ew dewlet kurdan diparêzin. Wekî din jî 
herdû rayedaran daxwaz kirin ku Tirkiye 
dev ji piştgiriya DAIŞ’ê berde. Rewş di 
herdû rojên dawî de bêhtir awarte bû. 

Em dizanin ku polîtîka û ramana DAIŞ 
û ya Tirkiyeyê li ser heman bingehê ye. 
divê hikumet êdî dev ji temaşekirinê 
berde û gavên berbiçav biavêje. Divê 
em hêzên hundir û gelên cîhanê bo 
ku hikumeta Tirkiyeyê gavan biavêje 
bandora xwe lê bikin. Ku nebe bêdengiya 
Tirkiyeyê wê bidome. 


DAÎŞ 

sê cepheyan de 
êrîşê li ser Kobanê 
dike. Zêdetir jî ji bo 
şerê derûnî, mesafeyekî 
diyarî êrîşê dikin. Ji dûr 
ve êrîşê dikin. Nîyeta 
wan ewe ku gel bidin 
revandin û li gundan 
jî serkeftîne. 


Rojnamevan Hikmet Durgun jî li ser rewşa Kobanê 
çavdêriyên xwe wiha da zanîn, “Pêvçûn bêtir li roja- 
vayê Kobanê, li rojhilat û li başurê Kobanê berdewa- 
min. Li navenda bajêr pirsgirek tine. Lê pêvçûn heya 
7 km nêzî bajêr hatine. Bi taybetî jî li başur pêvçûnên 
dijwar hene. Hemû gel li hemberi DAÎŞ’ê şer dike. 
Elektrîk tine, perwerdeyî hatiye rawestandin. Piştî 
15’ê îlonê 10 hezar kesî koç kir lê belê hinek ji wan 


vegeriyan Kobanê. Bi hêvîya ku Kobanê neşkê ve- 
digerin û beşdarî parastina bajêr dibin. Li Tirkiyê û 
gelek dewerên cîhanê gelek kes ji bo ku şer bikin ha- 
tine. Em dikarin bêjin ku raserbûna derûnî di PYD’ê 
de ye. Rêvebirên YPG’ê dibêjin Kobanê em bi ti awayî 
nahêlin ku bajar bikeve destê DAÎŞ’ê. Di pêvçûnên 
dawî de 30 endamên YPG’ê jiyana xwe jidestda. Nêzî 
300 endamên DAÎŞ’ê jî hatine kuştin.” 


Serdestiya psîlcolojîk di destê YPG’ê de ye 

Mesûd Barzanî: 



Nehêlin Kobanê bê dagirkirin 


P iştî ku êrîşên DAIŞ’ê li ser 
Kobanê dijwar bûn Serokê 
Herêmê Kurdistanê Mesud 
Barzanî, ji civaka navneteweyî re 
banga parastina Kobanê kir. 

Di banga ku li ser malpera fermî 
ya Rêveberiya Herêma Kurdistanê 
de hat weşandin de Barzanî got: 
“Erîşên hovane yên rexistina terorê 
ya DAÎŞ’ê ku li ser xwişk û birayên 
me yen Kobanê pêk tê, êrîşên hovane 
ne ku li dijî gelê kurd pêk tên in. Ar- 
manca van êrîşan şerefa hemû gelê 
Kurdistanê ye. Ev tekoşîna gelê me 
ya man û nemanê ye” 

Barzanî ji hemû Kurdan xwest ku 
alozî û dualîtiyên nav xwe bidine ali- 
yekî û li dora Kobanê li hev bicivin. 
Barzanî wiha dom kir: “Werin em 
hemû bi hev re şeref û jiyana gelê 
Kobanê biparêzin. Parastina gelê 
kurd û axa kurdan pêywira me 
hemûyan e. Ev pêywir ji hemû tiştî 
grîngtir e.” 

Barzanî di bangawaziyê de ji 
civaka navnetewî xwest ku ji bo ber- 
giriya mirovahiyê berpirsiyariya xwe 
bicih bînin û got, “Rojava ji destê 
terorîstan xelas bikin. Terorîstên 
DAIŞ’ê xwe ji sucên mirovahiyê dûr 
naxin. Divê ev terorîstên DAIŞ’ê li 
her derê bêne berterafkirin.” 

Mesrûr Barzanî: DAIŞ ji alî 
hin dewletan ve tê fînansekirin 

Rawêjkarê Dezgeha Ewlehiyê ya 
Herêma Kurdistanê Mesrur Barzanî 
jî di vê mijarê de daxuyaniyek da û 
angaşt ku DAIŞ ji aliyê hin dewletên 
cûda ve tê fînansekirin. Mesrûr Bar- 
zanî da zanîn ku li Iraq û Sûriyeyê 
nêzikî 40 hezar şervanên DAIŞ’ê 
hene û dahata wê ya rojane jî nêzikî 
6 milyon dolar e. Barzanî di derbarê 
DAIŞ’ê ku beşek ji axa Iraq û Suriy- 
eyê dagir kiriye û êrîşên hovane li 
ser kurdan pêk tîne de hin agahiyên 
grîng dan.Barzanî diyar kir ku li gorî 
raportên îstîhbaratê, DAIŞ ji oldarên 
tûndrew ku li welatên cûda dijîn en- 
daman devşîrê xwe dike û da zanîn 
ku li Iraq û Sûriyeyê nêzîkî 40 hezar 
şervanên vê rêxistinê hene. Barzanî 
got: “DAIŞ’ê li Iraq û Sûriyeyê çekên 
giran bi dest xistine û bi wan çekan 
bihêz bûye. DAIŞ’ê li van her du 
welatan hêza xwe bi hevsengî dabeş 
kirî ye.” 

Di daxuyaniyê de Barzanî anî 
ziman ku DAIŞ ji bilî firotina neft 
û zad, her wiha bi baca ku bi zora 
gefên mirinê bi dest dixe rojane 
6 mîlyon dolar pere bi dest dixe. 
Barzanî axaftina xwe wiha qedand: 
“Li gor raporên îstixbaratî, li Iraq û 
Sûriyeyê rojane 50 hezar varîl neft 


Rê nedin ku Kobanê bişkê 


Barzanî hevdîtina xwe ya bi Wezîra Parastînê ya 
Almanyayê Ursula von der Leyen re di daxuyaniya 
çapemeniyê ya hevbeş de jî bang li DYA û hêzên 
navneteweyî kir û xwest ku nehêlin ku Kobanê 
bikeve destê DAIŞ’ê. Di vê daxuyaniya çapemeniyê 
de Barzanî ji bo alîkariya çekên leşkerî ya Elmanyayê 
spasiyên xwe pêşkêşî Wezîra Elman Leyen kir û got, 
“Ji bo van alîkariyên leşkerî li ser navê Pêşmerge û 
gelê Kurdistanê ez ji Hikûmeta Elmanyayê re spas 
dikim. Em dizanin ku ev ji bo Elmanya ne hêsan e.” 


Barzanî di derbarê şandina hêzên Pêşmerge ji bo 
Kobanê de jî da zanîn ku wan pir xwestiye ku hêzên 
xwe bişînin Kobanê lê belê şert û mercên erdnîgariyê 
re nedane ku xwe bigihînin Kobanê. Barzanî wiha 
dom kir: “Me ji DYA û civata navneteweyî xwest ku 
bila nehelin ku DAÎŞ Kobanê dagir bike û dorpeça wê 
bi lez bê şikandin. Eger hêza navnetewî li ser daxwaza 
me pêşgirî bike ku Kobanê neşikê, emê hurmetdar 
bin. Hêviya me ew e ku yekser derbeyeke mezin li 
terorîstên DAIŞ’ê bidin.” 


difiroşe. Tenê ji nefta ku li Sûriyeyê 
difroşe rojê 2 mîlyon dolar, ji petrola 
ku li Iraqê difroşe jî rojê 1 mîlyo- 
nek û 200 hezar dolar pere bidest 
dixe.” Barzanî da zanîn ku li gel van 
dahatan her wiha DAIŞ ji aliyê hin 
dewletan ve jî tê fînansekirin. 

Parlamanê jî bang kir: Nehê- 
lin Kobanê bişkê 

Serokatiya Parlamena Herêma 
Kurdistanê jî ji bo trajediya ku li 
Şengalê pêk hatiye li Kobanê jî nebe 
bang li civaka navneteweyî kir ku 
mudaxaleyî dorpêçkirina Kobanê 
bikin. Parlemana Herêma Kurdis- 
tanê di derbarê dorpêçkirina DAIŞ’ê 
ya li ser Kobanê de, li ser malpera 
xwe ya fermî daxuyaniyek weşand. 
Parleman di daxuyaniya xwe de balê 
dikişine ser rewşa gelê Kobanê ku 
bi êrîşeke hovane re rû bi rû mane 
û bang li civaka navneteweyî û bi 
taybetî li DYA û welatên rojavayî kir 
ku êrîşên DAIŞ’ê bidine sekinandin. 
Parlemanê di daxuyaniya xwe de her 
wiha ji Yekîtiyên Navnetewî û raya 
giştî ya cîhanê û hemû sazî û dezge- 
hên li herêma Kurdistanê xwest 


ku ji bo gelê Kobanê hewl bidin û 
alîkariya gelê Kobanê bikin. 

Wezareta Pêşmerge: Em ji 
piştgiriya Kobanê amade ne 

Di vê navberê de Wezareta 
Pêşmerge jî bi daxuyaniyeke nivîskî 
da zanîn ku ew ji bo piştgirîdayîna 
gelê Kobanê amade ne. 

Wezaretê di daxuyaniya xwe de di- 
yar kiriye ku êrîşên Rêxistina Terorî 
ya DAIŞ’ê ya li ser kurdên Rojava, ji 
bo hemû gelê kurd xeteriyeke mezin 
e û da zanîn ku ew amadene ku bi 
her awayî piştgirî bidine tekoşîna 
Kobanê. Wezaretê di daxuyaniya xwe 
de wiha got: 

“Alîkariya kurdên Kobanê ji bo me 
hemûyan peywira sereke ye. Em wek 
Wezareta Pêşmerge didin zanîn ku 
li gel şerê mezin û berfireh ê herêma 
me, em amade ne ku bi her şêweyê 
alîkariya gelê Kobanê bikin û ji 
dewletên hevpeyman daxwaz dikin 
ku alîkariya kurdên Rojava bikin. Le- 
wre her ew dijmin e ku hem bi me re 
şer dike û hem jî êrîşî Kobanê dike. 

Şandeyek Herêma Kurdistanê 




çû Kobanê 

Her wiha lijneya Rêveber_^ 

Herêma Kurdistan li gel 12 Tirêleyên 
alîkariya mirovî, ji deriyê sînorê 
Pirsûsê re derbasî Kobanê bû. 

12 tirêleyên ku ji alî Dezgeha 
Xêrxwaziya Barzanî ji bo alîkariya 
gelê Kobanê hatibû şandin û çend 
roj in ji ber astengkirina Tirkiyeyê 
nekarîbûn derbasî Kobanê bibin, 
di bin çavdêriya lijneyeke ku roja 
pêncşemê ji Herêma Kurdistan 
çûbûn Pirsûsê derbasî Kobanê bûn. 

Lijneya ku ji parlamentê PDK’ê Elî 
Ado, Serokê Dezgeha Xêrxwaziya 
Barzanî Şêx Ezîz û çend xebatkarên 
çapemeniya Herêma Kurdistan pêk 
dihat li gel 12 tirêleyên ku 126 ton 
zad û pêdiviyên jiyanê lê barkirî, ji 
Pirsûsê derbasî Kobanê bû. Lijneya 
ku demekê li ser sînor hate rawes- 
tandin, piştî hevdîtinên bi berpirsên 
dewletê re li gel 12 tirêlayan derbasî 
Kobanê bû. 

Ji aliyê din ve rayedarên Weqfa 
Xêrxwaziya Barzanî ku çûbûn 
Dîlokê, ji wê derê pêdiviyên jiyanê 
yên zarokan dikirin û ji kurdên ku 
derbasî Pirsûsê bûne re dişînin. 

Serokê Kardinalên Katolîk Reinhard Marx: 

Pêşmerge ji bo aşîtiyê şerdikin 


Reşad Ozkan 

S erokê Konferansa Keşeyên 
Almanya Kardînal Rainhard 
Marx ragihand ku ew “piştgiriya 
şandina çekan bo Pêşmergeyan ji 
aliye Elmanyayê ve dike.“ 

Kardînal Marx bo Ajansa Nûçeya 
Katolîk (KNA) wiha got: “Şandina 
çekan bo Pêşmergeyên Kurdistanê 
ji aliye hukumeta alman biryarek 
rast e. Di ve bûyere de Pêşmerge ji 
bo aştiyek dadwer şer dikin û jiyana 
însanan ji ber terorîstan diparezin. 

Bi zorê aştî nabe, lê carinan bi 
zorê mirov dikare jiyana masûman 
biparêze. Ji ber vê divê Elmanya 
bi hişyarî û bi kontrol çekan bide 
wan hezên ku karibin jiyana wan 
mirovên masûm biparezin. Ewhêz jî 
Pêşmerge ne.“ 

Li ser pirsa “wê çawa aşti li herêma 
Rojhilata Navîn pêk bê“ jî Kardînal 
Marx wiha got: “Divê ji bo siberoja 
vê heremê pîlanek aşitiyê be lidarx- 
istin û planek wiha ji bo ku pêşiya 
terorîstên DAIŞ‘ê bê girtin, pewîst e. 



Ez gelek li ser kuştin û nêçîra xiris- 
tiyanan ji aliye terorîstên DAIŞ‘ê ve 
dibihecim. Ev trajediyeke pir mezin 
e. Çawa xiristiyan û kêmnetewên 
din ji aliye terorîstan ve têne kuştin. 
Keşeyên heremê ji min re gotin 
evi8oo sale ku li wir, li heremê 
komkujiya xiristiyanan çenebûye. Em 
nikarin tişten ku îro pêk ten qebul 
bikin. 

Tê gotin ku “şer bi dadwerî nabe“, 
temam pir rast e, lê belê Papa Jo- 
hannes Paul II. jî gotibû ku “şer her 
dem bextreşî ye, lê carinan hinek 
bûyer hene ku, di wan bûyeran de ji 
bo parastina jiyana mirovan, weke 



çareyeke dawîn rêbaz e. Em ji bo 
aştiyek dadwer têdikoşin.“ 


Jiyana me di bin xeterê de ye 

Ji aliyê din jî di roja duşema borî 
de li Akademiya Katolîk ya Ham- 
burgê de civînek hat lidarxistin. 
Pisporê Rojhilata Navîn û Kevne 
Dîrektorê înstutiya Rojhilat ya Al- 
man Prof. Udo Steinbach, keşeyê ji 
Mûsulê Mor Nikodimus Davud Matti 
Şaraf û ji Komela Kurdên Ezdî li Old- 
enburgê îlyas Yanc tevlî civînê bûn. 

Axaftvanan ji Netewên Yekbûyî 
(NY) daxwaza alîkarî û piştevaniya 
xiristiyan û kurdên ezdî kirin. 


Prof. Steinbach, welatên Rojava bi 
tundî rexnekir û got, “DAIŞ ji bo 
hemû cîhanê xetereyeke mezin e. 
Emerîka û Ewropa çav û guhên xwe 
ji ber rûdanên li Kurdistanê, Iraq û 
Suriyeyê girtin. Paşî serjekirina 2 
rojnamevanên emerîkî û yekî îngîlîz 
ji aliye terorîstan ve deng ji welatên 
Rojava derket. Eger dereng mabe jî 
şandina çekan û alîkariya leşkerî ya 
li dijî terorîstan biryarek baş û rast e. 
Terorîst ji zimanekî din fahmnakin.“ 

Keşeyê Mûsilê Şaraf jî ji bo alîkari- 
yeke xurt bangî NY‘ê kir û got: “Ji 
bo ezdî û xiristiyanên li heremê dijîn 
piştevanî û alîkariyeke pir mezin 
pewîst e. Jiyana me di bin xeterê 
de ye. Em ji aliye terorîstan ve têne 
kuştin, têne serjekirin, têne revandin 
û têne pûştbazîkirin. Dêrên me dite- 
qînin û bi zorê dikin mizgêft.” 

Nûnerê Komeleya Bajarê Olden- 
bûrgê Yanc jî di axavtina xwe de wiha 
got: ”Ezdîyên ku li Iraq û Suriyeyê 
û yên ku li Herêma kurdan dijîn. Bi 
serê xwe mane, ti kes alîkariya wan 
nake. Pêşiya me zivistan e, ji bo wan 
bi lêz alîkarî pewîst e.“ 


Bo bebikên ezdi ji dilê xwe dirîsin 



Parazwana mafê mirovan û nivîs- 
kara rojnameya me Fîlorîta Uluk 
Benlî ji bo bebikên ezdî yên bi mal- 
batên xwe re ji ber qetliyamên DAIŞ’ê 
koçî Bakûrê Kurdistanê kirine bi 
ser tora civakî kampanya raçandina 
tiştên zaroka da destpêkirin. Kam- 
panya di nava demek kin de vegeriya 
Atolyeya Trîko ya Şengalê. 

Benlî ya ku ji bo bebikên ezdî bi 
sedan patîk û êlek raçandine ev xe- 
bata wê li ser tora medyayî veguhest 
kampanyayê. Benlî mala xwe jî bi 
cîranên xwe re ji bo ezdiyan kire 
atolye û bi hevalên xwe re navê wê 
jî wekî "Atolyeya Trîko ya Şengalê” 
diyar kir. 

Benlî ji bo kampanyayê 
vîdeoyek bi navê "Hun jî 
dixwazin ji bo bebikên ezdî 
êlekan raçîn" amade kir û 
bi ser tora civakî belav kir. 

Benlî ku bi cîranên xwe re heta 
niha bi sedan tiştên ji bo zaro- 
kan raçandine ev tişt ji Bakurê 
Kurdistanê re şand. Benlî, piştî 
vê kampanyaya xwe berfireh kir û 
bi pirsa "Hûn dikarin li cihê xwe 
ji bo bebikên ezdî tiştan raçînin" 
di nava mirovan de kampanya 
da belavkirin. Li ser vê li gelek 
deverên Tirkiyeyê gelek kesan di 


malên xwe de ji bo kampanyayê tişt 
raçandin. Niha bi sedan tiştên ku bi 
vî şiklî hatine çêkirin amadene ku ji 
heremê re bêne şandin. 

Her çiqas gelek jin tevli kampan- 
yayê dibin jî, hejmarek zilam jî tevli 
kampanyayê bûne û ji bo bebikên 
ezdî tişt raçandine. Benlî, diyar kir 
ku di destpêkê de zilaman digot "Ev 
kar yê jinan e" lê pişt re wan bi xwe 
jî ji bo beteniyan çêkin polar û tiştên 
dîn anîn, bi vî avayî tevli kampan- 
yayê bûn. Benlî her wiha destnîşan 
kir ku heta niha ji bajarên wekê 
Tekîrdag, Îzmîr, Bodrum, Antalya, 
Bûrsa û Edeneyê gelek kes tevli vê 
kampanyayê bûne. Benlî, anî ziman 
ku boneya hatina zivistanê wan ev 
biryar weke ji bo bebikên ezdî 
amedekariya zivistanê 
daye destpêkirin 
û heta niha nêzî 
500 betenî, êlek, 
balgih û patîk 
çêkirine. Benlî 

wiha got: "Di nava demê de ji 

bo zarok û kalan di rojên zivistanê 
de germ bikin em ê kampanyaya 
xwe berfireh bikin. Yên dixwazin 
xwe bigihînin min dikarin bi rêya 
înternetê an jî bi ser Şaxa ÎHD’ê ya 
Stenbolê xwe bigihînin min." 

Demokrasî ma rê bes o! 


Roşan Lezgîn 


W isarê 1996Î de ez 

tepişîyabîya. Hema serd bi, 
kincê zimistanî mi ra daye 
bî. Esas ez pêhesîyabîya ke mi teqîb 
kenê. Çunke şewa verê cû ez sey yew 
mîrçike mîyanê lepê înan ra perraya. 
A şewe ez zaf fikirîyaya; 

yan gereka ez temamen Dîyarbe- 
kir ra biremayne yan zî bi hawayêk 
mi xo bidayne dest. Çîyo xerîb no 
bi ke ez nêzana çi semed ra kewtê 
mi dima. Mi qerar da ke ez xo nêdî 
kîşte. Ez serê sibayî wirişta şîya karê 
xo. La ez tena nêşîya, mi aîleyê xo zî 
pêhesna, ma qelebalix şîy. Çunke o 
wext gama ke yew tek biqefilnîyayne, 
zaliman îşkence de zaf rehet kiştêne. 
La gama ke şahidî bibîyêne, hende 
leze nêeşkayne sereyê merdimî vîndî 
bikerê. 

Ma ke şî cayê karê mi, nêm saete 
badêna ma dî vejîyayî ameyî. Bi- 
rayê mi zî mi reyde tepîşt. Badê, ez 
pêhesîyaya ke şewêk saraya emnîyetê 
Dîyarbekirî de verdayo, dima vera- 
dayo. 

Verî, ma şî nêweşxane, seba mi 
rapor girewt ke ez saxlem a. Ma ke 
weniştî erebe êdî çimê mi bestî la 
kiştiş ra tersê mi nêmend. Çunke her 
çî resmîyet de dewam kerdêne. 

Ma senî ke resayî bi îşkencexane, 
kemerê mi zî tede, mi ser o çi esto, 
heme mi ra girewtî, dekerdî 
yew poşet. Lezalez ez 
kaşkerda berda yew oda, 
bi qîreqîr û hêwirze, 
va “Kincanê xo veje!” 

La mi qet ecele 
nêkerd. Mi însîy- 
atîfê xo nêda destê 
înan. Mi bi keyfê xo 
hêdî-hêdî gocagê 
paçê xo akerdî. Ê 
heyecan kenê, qîrenê, 
barenê. La ez sakîn a. 

Mi verê cû tayê kitaban 
de wendbi, eke merdim 
polîsan ra biterso, însîyatîfê xo 
bido destê înan, hîna zaf har benê. 

Mi gomlek vet, pantolî vetî, atlet 
vet. La mi qolikê xo nêvetî. Mi ra va 
“Qolikan zî veje!” Mi va “Ez nêve- 
jena.” Ewnîyay ke ez nêvejena, ê bi xo 
bîy piro mi ra vetî. Ez îp-uryan men- 
da, tena çimê mi beste yê. Ez hetê cêrî 
ra, verê linganê xo bineyke vînena. Mi 
dî erd de yew mîndero muşambayin 
rakerde yo. Bê ke mi ra tu çîyêk pers 
bikerê, ez piştî ser vista ê mînderî 
ser. Yewî her di destê mi girewtî û 
heta ke ci ra ame peyser kaşkerdî. 

Di kes*an çaqê mi cêra akerdî, her 
yew çaqêkê mi ser o ronişt. Yewî zî 
qina xo ya xişne da serê çareyê mi û 
ronişt. Hende giran bi ke mi va qey 




belkî qaqota sereyê mi sey zebeşe 
pelixîyaye. Mi ra persê merdimêk 
kerdêne. Mi o merdim şinasnayne zî 
ancî mi va “Ez nêşinasnena!” Va “Ti 
nêşinasnenî, ne!” 

O mîyan de zî, o keso ke mi de qisey 
keno, potêko qedîfeyin eştbi serê 
batîyanê mi û sey cinîyêk tey kayker- 
dêne, bi destê xo canê mi vilênayne. 
Tey zî çîyê mutehcenî vatêne. Bê 
hemdê mi, canê mi hişyar bi. Ê kesî bi 
yew destê xo zî madeyêk sey rûnê hel- 
nayeyî rijna sîneyê mi ser, kîseyêko 
muşambayino qasê lepa merdimî ke 
tede çîyêko awin estbi na sîneyê 
mi ser. Badê ke canê mi baş 
hişyar bi, nişka ra yew 
kablo dekerd qulika 
qamîşî de û elektrîk 
da canê mi. Seke erd 
bilerzo, temamê 
canê mi o qayde 
lerza, qirpî gina es- 
tikanê mi ro, fekê mi 
bi zik û ziwa. Ez sey 
gayêk oraya, ez hende 
qîraya, belkî heyatê xo 
de caran wina veng mi 
ra nêvejyabi. Bêîmanî wina 
pêsero elektrîk dayne canê mi ke ez 
nêeşkayne nefes bigîrî. 

Demeyêk mi ke bineyke nefes 
girewt, mi va, “Temam, wina mekîn, 
ez vana!” Va, “Ti vanî?” Mi va “E, ez 
vana.” Va “Ha wina merdim be ha!” 
Oyo ke qina xo daybî serê sereyê mi, 
wirişt. Oyo ke pey ra her di destê mi 
girewtê û kaş keno, destê mi bineyke 
sist kerdî. La êyê ke linganê mi ser o 
ronişte yê, nêwiriştî. Axir ez eşkaya 
mîyane ra cor xo rast bikerî. Mi çend 
rey xorîn-xorîn nefs girewt û da. Ez 
qet xemê dejê canê xo de nêbîya, 
tena mi waştêne ke ez bineyke nefes 
bigîrî, mi rê bes o. Fekê mi de dîr- 
hemê hîbîyene çin bi, zereyê fekê mi 
bibi sey texteyî. Gama ke ez nefes 


dana û gêna, o zî pêsero vano “De 
vaje!” Qet mecal nêdano ke ez bifikirî, 
firsend nêdano mi. Labelê mi qet xo 
şaş nêkerd, ez zaf cidî û wayîrê qerarê 
xo bîya. Mi va “Ez nêşinasnena. Ez 
nêzana şima qey ez arda tîya, şima 
çi persenê, çi wazenê?” Ewnîyay ke 
ez çîyê nêvana, na rey hîna zaf bi 
hêrs, hende zî bi lez û bi şîdet, her di 
qolê mi apey kaşkerdî, êyê bînî ancî 
qina xo va rep û da serê sereyê mi. 

Û zalimî elektrîk da, elektrîk da, da. 
Ez perpetîyaya, ez qîraya, baraya, 
caraya. Heta ke êdî vengê mi nêame 
mi. Yanî mi zanayne ke ez ha 
qîrena û nalena. La vengê 
mi nêameyne mi. Êdî mi 
çîyê nêdî. 

Ez binê awe de 
ameya xo; awa ke 
bi şîdet xortum ra 
vejyena, awa ke sey 
kardî ginena canê 
merdimî ro, hema 
ke canê merdimî sey 
guleyî qul nêkena, 
hema ke estikanê mer- 
dimî nêşiknena. Hende 
şîdetin a. Teres xususen verê 
a awe dano mîyanê linganê mi. Belkî 
saetêk ra zêde wina dewam kerd. Ez 
nêeşkena awe ver dayax bikerî, ez 
sereyê xo dana dês ro ke belkî ez xo 
ra şî. La ney! Teresbav wina qasê di 
metreyî mi ra dûrî vinderto û verê 
xortumî dayo canê mi. Ez vana qey 
mîyanê awe de cilêtî estê û ginenê 
canê mi ro. 

Çiqas dewam kerd ez nêzana la axir 
ez êdî hal ra kewta, ez nêeşkaya erd 
de xo têw bidî, ez bîya yew gilok û 
menda. 

Ancî amey porê mi de tepîşt, 
korîdorêkê dergî ra ez piştî ser erd 
ro kaşkerda berda. Peynîya korî- 
dorî de, kelepçeyê destanê mi de 
asinê berê hucreyêk ra girêda. Uca 


“Nêbeno! 

Ancî mi bigîrîn 
berîn îşkencexane, 
eke şima wazenê mi 
bikişin, şima 
serbest ê.” 


xumexumê cîhazêk yena, tey zî wet 
ra vayêk dano mi ro, eynî ti vanî qey 
çileyê zimistanî de ez ha tîtalîkê Koyê 
Çewtela de. Hende serd bi ke estikê 
mi cemidîyayî, qerse gina zerrîya mi 
ro, ez sey tûra mîyane awe lerzaya. 
Bêhemdê mi heme dindanê mi wina 
çiq-çiq ginenê pêro, ez vana qey 
do pêro dindanê bişikîyê. Destê mi 
de nîyo ke ez recifê canê xo, fek û 
dindananê xo vindarnî... 

Nê îşkenceyî bi hewteyan wina 
dewam kerd. Gama ke ez îşkence de 
xemêyayne, tim porê mi de girewtêne, 
ez piştî ser erd ra kaşkerdêne ber- 
dêne cayê awe, coka posteyê piştîya 
mi heme zelicîyabi. Bi aşman weş 
nêbi. La mi hetanî peynî tu çîyêk înan 
ra nêva. Mi va, “Ez nêzana şima çi 
persenî, ez kesî nêşinasnena.” Mi va 
“Şima ez bîlasebeb arda tîya...” Mi 
zanayne ê mi nêkişenê la mi zaf bi 
cesaret vatêne, “Şima mi kişenê qet 
texsîr mekîn, bikişîn!” 

Demeyêo ke ez korîdor de girê- 
dayne, mi gelek çî dîyne. Çunke potê 
ke pê çimê mi girêdaybî, şansê mi ra, 
potêko sîyayo zaf tenik bi. Ez vana 
qey fularê ke camêrdî erzenê dorê 
milê xo, înan ra bî. 

Rojêk mi dî yew keyneka pêncêsser- 
rîye ardbî. Sinifê yewin yê Dîyarbekir 
Lîsesî de wendêne. Keynekêka zeîfeke 
bî. Bellî bi ke keynaya keyeyêkê feqîrî 
ya, bêvîtamîn menda. înan a zî berde 
îşkencexane. 

Gama ke înan kesêk 
berdêne îşkencex; 
korîdor de venj 
muzîkî hetanî peynî 
berz kerdêne ke 
veng nêşo teber. La 
ancî zî ge-ge vengê 
qîrayîşî ameyne mi. 

Axir înan key- 
neke îşkencexane 
ra vete arde bineyke 
mi ra wet, eynî sey mi 
kelepçeyê destê aye zî 
berê yew hucre wa girêda. 
Çimê keyneke besteybî la sewbîna a 
zî sey mi îp-uryan bî. Porê aye ra awe 
çilkayne erd. Seba ke sereyo wetîn 
yê korîdorî de tim yew polîsî nobete 
girewtêne, coka mi cesaret nêkerd 
ke ez aye rê çîyêk bipersî. Eke mi bi- 
persayne zî ez bawer nîya ke keyneke 
tersan ra mi ra çîyêk bivatêne. 

Demeyêk dinya epey bêveng bîye, 
her çî ra veng birîya. Mi dî o polîso 
nobedar cayê xo ra wirişt ame verê 
keyneke, wina bi pistînî tey qisey 
kerd. La mi fehm nêkerd ke ci ra 
vano se. Dima mi dî va “Ti çendserre 
ya?” Aye bi vengêko zaf şikite va 
“Pancês.” Polîsî destê xo eşt pêsîranê 
aye, va “Qey nê ewkê to hende qijkek 
ê?” Herinda cewabî de keyneke bi 

Vîndbîyayena Zonî Merdena Mordemî ya 



Alî Aydin Çîçek 

Birêz Firat Giineş, ti şikîna 
bi kilmîye seba xvendoxanê 
rojnameyê Neivepelî xo bidî 
şinasnayîş? 

Gelê hevala ez 1964 de Gimgim de, 
dewa Kuzike (Gölyayla) de amo dinya. 
Mekteba verêne dewe de wende. 

Aye ra tepîya serrê Edena de wend. 
Tepîya cêro ya amo Gimgim. Lîse ra 
dima di serrî berdewamê zanîngeh 
kerd û zanîngeh ca verda, dest kerd 
karkerîye. 1987 ra tepîya sûka Gebze 
ya Îzmîtî de îqamet keno. 1995 ra nat 
hem sendîqatîye (Sendîqaya Çelîk-Îşî 
de sertemsîlkarê Gebze) hem jî karê 
hunerî têwerte de beno. Wazeno ke 
hetê hunerî de hem binîvîsnî hem jî 
vajî. 

Têkilîya to û muzîkî senî dest 
pêkerde? 

Kalikê mi, ci ra vatêne Elîyê Sefî. 

Zaf şaîrêde namdar bî, goşê ma hetê 
strananê ey de timî pirr bî. Weko bîn 
jî, ma verê mal û dawarî de heylo 
kerdêne û cêrêne. Kamjî dewe de gov- 
ende bibîyêne ma şîyêne ujka stranî/ 
kilamî vatêne. Ebe profesonelîye serra 
1995 ra tepîya dest kerd ci. Aye ra 
nat strana vano. Hetanî nika çar kesa 
stranê mi vatê. Hîrê hevalê bîn jî rêze 
der ê û nêzdî de albumê dîna vejînê. 

Waxto ke to teze dest bi nê 
karî kerd, o taiv der û dormeyê 
şima de kamcîn hunermendî 
bîyî, şima goşdarîya kamcîn 
hunermendan kerdêne û kamcî 
hunerdmendî na raye de to ser 
o tesîr kerdo? 

Ez be xo zêde tesîrê koma Berx- 


wedan, Aram Tîgran, komanê NÇM, 
Şivan Perwer, Şakiro, Zaharo û gelê 
hunermendê bîna de mendo. 

To nameyê albumî “Strana 
Hêvî”nopira. Qey? 

Wendoxê delalî kî zanenê ke bê 
hêvîye mordem nêm mordem o, bê 
hêvîye çîyê nêno meydan. Hêvîye ke 
qedîye gere însan cuya xo nêramo. 
Sebeta nê zonê ma miletê ma gelê be- 
delî dê. Tarîxê ma kurdan ebe şanika, 
strana û dengbêja ama heta na roje. 
Stranî dîrok ê, stranî hêvî yê, stranî 
bedenê mordemî yê.. 

Albumê to “StranaHêvî” 
eleqeyêko senî dî? Yanî ivaxto 
ke albumê to vejîya ti miletê ma 
ra reaksîyonê senênî guretî? 

Albuma mi reaksîyonêde zaf rindek 
dî. Di stranê mi 1997 de vejîyê û hona 
“Gule” û “Lê Lê Dayê” zonan ser a 
cêrenê. Mesele stran vatene nîya, 
mesele çîyêde teze û orîjîn viraşten a. 
Miletê ma nê strana de êşê xo, elemê 
xo, naskerdena xo, xwezaya xo dîye. 


Seba aye kî ez bextîyar o. 

Tarzê muzîkê to çi yo? 

-Tarzê muzîkê mi gelêrî yo. 

Ti kamcîn estrumantanê 
muzîkî cinena? 

Saz û tenê mey zaneno. 

Hunermendê ke kirmanckî 
muzîk virazenê, înan se vînena 
û reyna mabenê înan rapê ka- 
mcînî qayîl bena? 

Yanî hedê mi nîyo ez îtka helana 
bidî xo. Na raye rayade delal a, gere 
seba zonê bab û kalan nimûnanê 
tezîya û hemdeman virazîme... Hetê 
qayîlbîyayîşî de gelê hevalê delalî estê 
û gelê jî betalî estê. Namevatene ma 
mevajîme ebe desturê şima. Însanî çi 
fikirînê, aw a. 

Derheqê rexvşa kirmanckî de 
ti senîfikirîna? Û reyna teberê 
mxizîkî de derheqê zixvanî de ti 
taxva kar û xebatê de ca cêna? 

Ebe cigerayîşê Unescoyî wertê 50 


serran de ebe sedan (seyan) zonî 
benê vîndî. Wertê nê zonan de namê 
kirmanckî jî êno vatene. Zon tarîxê 
însanî yo, zon hebûna însanî yo, zon 
bîr û bawerîya mordemî yo. Gere ma 
çêyanê xo de zav û zeçê xo de zonê xo 
qesey bikeme, îna hînê zonê bab û kalî 
keme. Yanî gere ma zonê xo ra wayîr 
bivejîme. Vîndbîyayena zonî merdena 
mordemî ya. 

Bê karê muzîkî ti çinayî de 
eleqedar bena? 

Ez 1995 ra nat sendîqatîye û huner 
têwerte de keno. Hetê sîyasî de kî qasê 
xo şuxul keno. 

Naye ra tepîya ti xvazenî hetê 
muzîkî ra çi kar bikerî? Yanî na 
babete de çiprojeyê to estê? 

Hetê helbest û muzîkviraştene ra, 
heta şikîno wazeno xo raver berî. 
Album viraştene na welat de zaf bîya 
karêde giran. Qasê di serran xebetîna 
û hetê aborî de gelê mesref kena. 
Album wexto ke êno meydan qorsan 
û înternet nê karê hunermenda kena 
bê pol. Onca kî no kar karêde grîng û 
muhîm o. Ez wazen strananê bêmerde 
bîyarî werte. Vîst serrî tepîya kî hona 
stranê mi bêrê vatene. Strananê hem- 
demî û girêdayê koka xo yê, wazen 
virazî. 

Êyê ke muzîkê kirmanckî de 
eleqedar benê înan rêjû mesajê 
to esto? 

Vernîye zonê dayîke gere rindek qe- 
sey bikerê. Tayê stranbêjî estê zazakî 
vanê yan tirkî vanê qet kifş nêbeno. 
Hetê edebîyat û tarîxî de gere huner- 
mendî zê nimûne xo amede bikerê. 
Hunermend hetê ekolojî de, hetê fikr 
û raman de û her hetê ra xo guharnê. 


îşqînî barmaye. Hesirê mi zî amey 
war, asteyê zincîya mi jan kerd. Mi 
ke bêhemdê xo zincîya xo ante, polîsî 
ez ferq kerda. Mi dî fek keyneke ra 
verada û bê ke linganê xo ra veng vejo 
ame verê mi, kulmê xo şidêne, xo 
apey da û bi suret, seke kulmê xo bido 
serê pirnika mi ro winî ard la qasê 
santîmêk mesafe de vindarna. Neke 
bi sanîye, la bi salîseyan wext de mi 
hîs kesrd ke o mi ceribneno, ka hela 
ez înan vînena yan ney. Coka mi zî rol 
kerd, ez sey heykelî cayê xo de bîya 
kerra û menda. O yeqîn bi ke mi çîyêk 
nêdîyo. Mi dî, hêdîka venga mi de, va 
“Ti rehet î?” Mi va “Ez îdare kena.” Ey 
ez girewta, verê mi tada. Êdî peyê mi 
kewt hetê korîdorî... 

Hîrê rojê peyênî înan ez dekerda 
hucre. Êdî vîst û çar saetan ra reyêk 
nêm nana somune û çend zeytunî 
dayî mi. Axir şewêk ez girewta 
berda yew oda, serê texteyêk de daya 
roniştiş, yew ame lingê xo dekerdî 
mîyanê linganê mi. Sewlê eyê sporî 


sipî bî, nip û neweybî. Bellî bi ke bi nê 
sewlan nêşino teber. Ma zaf suhbet 
kerd, mi ra zaf çî persayî. Çîyo ke 
hewce bikerdêne, mi zî cewab dayne. 
Mesela, mi ra va “Bi to rêxistine çi 
ya, çi wazena?” 

Mi va, “Wazena 
kurdan binê 
destê şima ra 
vejo, dewleta 
kurdan awan 
bikero.” Va “Do 
nah awan bike- 
ro!” Dima huya, 
va “Serekê şima nika dest pêkerdo, 
vano, ma federasyon zî qebul kenê.” 
Rast zî o wext êdî fek xeyal yan zî 
îdîaya ronayîşê dewleta yewbîyaye û 
xosere ya Kurdistanî ra fek veradîya- 
bi, behsê federasyonî bîyêne. 

Polîsî wina sakîn, bi ziwanêko 
dîplomatîk dewam kerd va “Serrêk- 
di serrî badêna do vajo, federasyon 
ma rê zêde yo, ma otonomî qebul 
kenê.” Mi tena xo rê goştarî kerdêne, 


ey vatêne. Va “Badê do vajo, ma hîç 
çîyêk nêwazenê, hemwelatîbîyena 
Tirkîya ma rê bes a, demokrasî bes o. 
Peynîya peyêne zî do vajo ma nob- 
edarê sînor û dewleta Tirkîya yê.” 

Peynî de va, “Ti 
bê ma pîya bixe- 
bitîn, yanî ti xo rê 
ancî karê xo bike, 
la ma yewbînan ra 
xeberdar bin.” Mi 
va, “Nêbeno! Ancî 
mi bigîrîn berîn 
îşkencexane, eke 
şima wazenê mi bikişin, şima serbest 
ê.” 

Oda de epey wext bêvengîye 
virazîya. Dima qeleme da destê mi, 
bineyke potê serê çimanê mi sist 
kerd. Tena cayo ke ez îmza kena, 
nîşan da, mi da-vîst cayan de kax- 
idî îmza kerdî. Yew ame ez girewta 
berda, eşyayê mi teslîm kerdî. 

Gama ke ma îşkencexane ra vetî, 
destê min û merdimêk pêra girêdayî. 


O kes doktor bi, nameyê ey Şêxmus 
Turşak bi. Dîyarbekir de doktorê 
dindanan o. Eleqeyê ma yewbînan 
ra çin bi. La ma pîya îşkencexane 
ra vetî berdî xestexane, uca ra berdî 
saraya emnîyetî, uca ra zî ma berdî 
mehkeme. 

O wext bînaya DGM, serê Fîsqaya 
de, bînaya xestexaneyê nimûneyî bî. 
Dozgerî qaşo îfadeyê ke mi îşkence de 
dayê, mi rê wendî, mi va, “Tu xebera 
mi nê çîyan ra çin a. înan bi îşkence 
tayê kaxidî bi mi dayî îmzakerdiş.” 

Ez fetilîyaya, mi piştîya xo nîşan da. 
Piştîya mi heme çikole girewtbî. Bê 
ke mi sewqê hakimî bikero, ez uca 
ra veradaya. La dima seba mehkeme 
venga mi da. 

Ez hertim vateyanê ê polîsî 
fikirîyaya. Ey o wext, wisarê 1996Î 
de, senî zanayne ke peynîya peyêne 
do sîyasetê kurdan vajo “ma hîç 
çîyêk nêwazenê, hemwelatîbîyena 
Tirkîya ma rê bes a, demokrasî bes o” 
ecêba?! 


“PancêsPolîsî destê xo eşt 
pêsîranê aye, va “Qey nê ewkê 
to hende qijkek ê?” 

Cizîra Botan 


Cizîra Botan, dergûşa şaristanî û kurdiyatiyê ye. Ba- 
jarê evîn û cîhwarê risteyên Melayî Cizîrî ye." 


Welat Baz 


B ajarê Cizîrê di nav sêgoşa 

Başûrê Kurdistan û eyaletên 
Botan û Mêrdînê de cîh digre. 
Bajêr li ser rêya Zaxo û Ruhayê ye. 
Navêkî din ê vê rêyê, rêya hevreşim e. 
Herwiha li Cizîrê heta serê vê sedsalê 
li ser Dîjleyê bi kelekan jî bazirganî û 
rêvîngî jî dihat kirin. 


Erdnîgara çiyayî 

Pîvana xaka Cizîrê 460 km 2 ye. 
Erdnîgara Cizîrê wek kodekî ye. Bajêr 
ji deryayê 400 metre bilind e. Dora 
Cizîrê ji bakûrê rojhilat ve bi çiyayê 
pîroz Cûdî ve, ji bakûrê rojava ve bi 
çiyayên Gabar, Kêra û Çiyayê Dêra 
ve, ji rojava ve jî, ji alî Çiyayê Spî ve 
hatiye pêçan. 

Bajêr di nav hêlîlarên 37 û 19 û di 
nav hêlîpanên 42 û nan de cîh digre. 
Cizîr a ku pala xwe daye Çiyayê Cûdî, 
serê şefeqan di bin siya vî çiyayî a 
hênik de şiyar dibe. 


Deşta Cizîrê 

Li ser xaka Cizîrê deştekî bi heman 
navî heye. Deşt ber bi Girgêemo 
(Sîlopî) ve dirêj dibe. Ew sînorê Sûrî 
û Tirkiyê, yanê Başûr û Bakûrê Kurd- 
istanê ji hev diqetîne. Dirêjiya deştê 
40, firehî jî 10 km ye. Xaka deştê 
xêrûbêra xwe ji aluwyonên Xabûr û 
Dîjleyê digre. Derûdora deştê ber bi 
Cûdî ve bilind dibe. Havînên deştê 
germ û ziwa, zivistan jî serma û şilî 
ye. Li deştê li keviya çemên Dîjle û 
Xebûrê kiştûkala avî û li deverên din 
jî a ziwa tê kirin û berhemên wek 
genim, ceh, nîsk û pembû tê çinîn. 

Ji xaka Cizîrê hin maden jî tên 
derxistin. Wek mînak li heremê 6 
milyon ton rezerwên asfaltît heye. 


Bajarê Dîjleyê 



Gewî ya 

Qesrîkê wek cihê 
gihîştina hev ya du kesên 
evîndar e ku li aliyekî 
Gabar û li aliyê din Cûdî 
destên xwe dirêjî hev 
dikin." 


Aborî 

Aboriya Cizîrê bi rêya Xabûrê ve 
girêdayî ye. Demên ku rê û deriyê 
Iraqê vekirî be, her roj bi hezaran ka- 
myon di cadda nav Cizîrê re derbas- 
dibin. Barê kamyonan bi piranî mazot 
e. Li Cizîrê bi sedan malbat li ser ba- 
zirganiya vê rê û kamyonan îdara xwe 
dikin. Dîsa bi dehan dikkanên Cizîrê 
pêdiviyê kamyon û şoforan tedarik 
dikin û aboriya Cizîrê dimeşînin. 

Piştî serhildana Başûrê Kurdis- 
tanê a sala îggmn, car caran deriyê 

Xabûrê ji alî dewletê ve tê girtin. 

Di van deman de Cizîr dikeve nav 
tengasiyên mezin. 

Rûyekî Cizîrê ku ev 
bajarekî xizaniyê. 
zarokên wî 1 
nav kincên < 
dibin. 

Zarokên Cizîrê di bin stem 
û xizaniyê de lê li ser mîradekî 
kûr mezin dibin û bi çavên ku 
hêvî jê dirjê ber bi pêşerojê ve 

dimeşin. 

Rêvebirî 

Cîzîr li gor pergala rêvebiriyê navçe 
ye û bi bajarê Şirnexê ve girêdayî ye. 
Xopanekî û 26 gund û 23 mezra li 
ser Cizîrê ne. Cizîr ji rojava ve cîranê 
Hezexê, ji bakûr ve cîranê Şirnexê û ji 
başûr ve jî cîranê Başûrê Kurdistanê 

ye. 


dan 
r as û di 


ba 


mezm 


Di xaka Cizîrê de çemê sereke Dîjle 
ye. Dîjle wek xelekekî ziv li derûdora 
Cizîrê lefiya ye. Di demên kevn de 
ji bo ku bajêr di bin avê de nemîne 
milek li çem hatiye zêdekirin û li 
dora bajêr hatiye gerandin. Dîjle wek 
çavkaniya jiyana Cizîrê ye. Çem piştî 
ku ji xaka Banê û Hezexê digîjê Cizîrê 
û li vir feyz belavdike, wek şûrekî avî, 
deştê ji jev diqetîne û berê xwe dide 
Girgêemo. Piştî ku ava Xebûr jî tevlî 


vî çemê bihûşti dibe, ew berê xwe 
dide Derya Basrayê. Ji bilî Dîjlê di 
xaka Cizîrê de Çemê Saqlan, Çemê 
Rîsûr û Çemê Nerdûş jî hene. 

Ji aliyê din ve dewletê di bin Proja 
GAPê de duxwaze li nêzî Cizîrê li ser 
çemê Dîjlê bi navê Ilisu bendavekî 
çêbike. Ger ku ev bendav bê avakirin, 
Dewleta Tirk kare ava Dîjleyê biçikîne 
û Irak û Sûrî ji ava vî çemî bêpar 
bihêle. 


Nifûsa Cizîrê tevî gundan nêzî sed 
hezarî ye. Cizîrî bi temamî Kurdin. 
Rûniştvanên vî bajarî bi Zarava Kur- 
mancî diaxifin û ji Mezheba Sunî ne. 
Heta çend sal berê li gundên wek Şax 
û Heblêr gelek malbatên Suryanî jî 
hebûn. Lê ev gund hatin şewitandin û 
van sakînên Cizîrê jî bar kirin. 

Bajarekî firenav 

Çîroka navê Cizîrê heta 6 hezar sal 

Peytexta Gûdiyan 


Li gor hin bermayiyên ku li Cizîrê hatine dîtin, li heremê bi hezaran sal berê 
şaristanî hebûye. Lê li gor dîroka nivîskî b.z di salên 4 hezaran de li herema 
Cizîrê rêçên jiyana civakî hatiye tesbitkirin. Wê demê li Cizîrê Gûtiyan hukum 
ajotiye. 

Di muzexana Cizîrê de hin bermayiyên wek şerbikên avê ku ji dema Gûtiyan 
mane 6 hezar salî ne. Piştî Gûtiyan 2 hezar sal şûnde Babîlî û paşê jî Asûrî, 
Cizîrê bi dest dixin. 

Berî zayînê di salên 6i2an de bajêr dikeve destê Medan û piştî 150 sal, Persî 
dikevin heremê. Piştî vê tarixê Artêşa îskender, Selefkosî, Kelt, Part û Sasanî 
bi dorê li heremê hukum dajon. Di salên 6ooan de jî Artêşa Erebên Musluman 
Cizîrê bidest dixin. 

Piştî belavbûna Ola îslamê bi dorê Emewî, Abbasî, Selçûqî, Artûqî û Zengî 


dikevin Cizîrê. Di sala i26oan de jî dema Mîrên Ezîzan destpêdike. Di vê 
navberê de Aqqoyinî û Osmanî heremê bi xeracê ve girê bidin jî heta serhil- 
dana Bedirxan Beg a sala i840an, Cizîr û derûdorê bi destê begên kurd tê 
birêvebirin. 

Ji ber ku bi dehan şaristanî û împaratorî li Cizîrê desthilatiya xwe meşandine 
ev bajêr di warê çandî û olî de bûye nawendeke pirreng. Di dema Selefkosiyan 
de li Cizîrê ola Îsewîtî jî belav bûbû. Heta wê çaxê Cizîr bi temamî Zerdeştî 
bûye. Di dema Selefkosiyan de li bajêr gelek Keldanî jî hebûye. Li gor gerok 
Muler Simonis di dawiya salên i8ooan de ji 800 malbatên Cizîrî, 120 Îsewî 
bûne. Heta salên i93oan li Cizîrê li taxa Mîrelî gelek malbatên Cihû jî hebûne. 
Cihûyan dema ku hukumdarê Asûrî Nebûqadnezar Qudsê xerakiriye, li Cizîrê 
bicîh bûne. Piştî avakirina dewleta Îsraîlê barkirine û çûne welatê xwe yê nû. 


berê diçe. Di dema Şaristaniya Gûti- 
yan de navê bajêr ‘Gerzubakartda’ 
bûye. Di çavkaniyên Persiyan de, ji 
bajêr wek ‘Bazîdba’ jî tê bahskirin. 
Dîsa di hinek çîrokan de navê Cizîrê 
di demên kevn de wek Trem’ derbas 
dibe. 

Demekî ku rûniştvanên bajêr li 
hember lehiyê qanalan kolan û li dora 
bajêr lefandin Cizîr wek nîv giravekî 
di nav avê de ma. Piştî ku Artêşa Ereb 
ket Cizîrê vê derê wek ‘Cezire-yî Îbnî 
Emer’ binav kir. Yanê ‘Girava Emer’. 
Bajêr piştî Mîrnîşîna Ezîzan di nav 
Kurdan de wek ‘Cizîra Botan’ hat bi- 
navkirin. Di dema hukumdariya Mîr 
Şeref de jî wek ‘Cizîra Şeref hat zanîn. 

Piştî avakirina Komara Tirk navê 
bajêr wek ‘Cizre’ hat guhertin. Lê kurd 
heta niha bajarê xwe bi wek ‘Cizîra 
Botan’ binav dikin. 

Tofana Nûh û Cizîra Botan 

Li gor mîtolojiya pîroz Bajarê Cizîrê 
piştî tofana mezin ji alî kurê Hezretî 
Nûh, Yasef ve hatiye avakirin. Pira li 
Cizîrê ku bi navê ‘Yasef tê zanîn, ji wê 
demê maye. 

Tofana Nûh di pirtûka pîroz Quranê 
Kerîm a bawermendên Musluman 
de jî bi awayekî berfireh cîh digre. Li 
gor 20 ayetên sûreyên Quranê ê wek 
Ankebût, Mumînûn, Araf, Şûara, Yû- 
nis, Hûd û Kamer, Hazretî Nûh wek 
Nebî wek peyambir ji alî yezdan ve ji 
bo qewmê xwe hatiye şandin û tofan 
ji bo cezakirina ev qewmê gunehkar 
hatiye pêkanîn. 

Quran di derbarê cîhê sekna Keştiyê 
Nûh de behsa Çiyayê Cûdî dike. Bere- 
wajiyê Tewratê, ji îfadeyên Quranê 
diyar dibe ku tofan karesatekî heremî 
bûye û tenê cezakirineke li dijî qewmê 
Nûh bûye. Piştî keştiya Nûh ji tofanê 
rizgar dibe keştî li lûtkeyên Çiyayê 
Cûdî rûdine. Piştî ku nebat û lawir û 
însanên keştiyê peyadibin, li quntarên 
Cûdiyê belav dibin. 

Li gor efsanên islamî de jî di Keştiya 
Nûh de 80 kes hebûne. Piştî ku ew ji 
keştiyê peya bûne li quntarê Cûdî ye 
bicîh bûne û bi navê Heştan gundekî 
avakirine û paşê ji wir belav bûne. 
Efsana tofanê ku di Quranê de derbas 
dibe, navê Çiyayê Cûdî dide û vî çiyayî 
îşaret dike. 

Çiyayê Cûdî xelekek ji sîlsîleya 





Cizîr. 

Zimrûda xaka Botan. 

Xemla Cûdî. 

Rûmeta Mezopotamya. 
Peytexta dîrok û şaristaniyan 
Hêlîna Mem û Zînan. 
Mekana beytê 
Mella û feqiyan. 

Cizîr. 

Qebra zilm û dergûşa 
l berxwedanan. 


bilindahiyên Kurdistanê ye. Ev çiya 
jî wolqanekî cemidî ye. Çiya 2114 
metre bilind e û wek elîpsekî ye. Li vê 
derê devê dû qrateran jî hene. Li ser 
zînarên çiya şeklên ku di dema kevir 
de hatine kolan, hene. 

Navê Cûdî ji peyva Gûdî tê û Gûdî 
yek ji şaristaniyên kevintirîn yê 
Mezopotamya û Kurdistanê ne û ew 
wek bavûkalên Kurdan tên naskirin. 
Peyva Gudî, di pêvajoya dîrokî de 
wek, Kardû, Gordû, Kardûk, Gordîon 
û nîhayet wek kurd şekil girtiye. 

Piştî ku navê vî çiyayî du Qur’anê de 
wek cîhê Keştiya Nûh hat bilêvkirin 
û ji ber ku di alfabe Erebî de tîpa G 
tunebû û ev tîp wek C hat telafûz 
kirin, navê Çiyayê Gûdî bû Cûdî û 
herwiha ma. 

Li aliyekî din li gor hin çavkaniyan 


yek ji navê Çiyayê Cûdî yê kevn Sara- 
rat bûye û ev nav wek Ararat’ derbasî 
Tewratê bûye û li ser vê yekê efsana 
keştiyê bi xeletî bi Çiyayê Araradê ve 
hatiye bibîranîn. Wek Araradê li Cûdî 
jî, ji mêj ve gelek lêkolîner, oldar û 
baldar li pey rêçên Keştiya Nûh geri- 
yane. Piştî zayînê di sedsala 4an de 
Pîskoposê Nisêbînê Mar Yakûb tevî 
heyetekî isewî ku li pey keştiyê çûye, 
hin bermayiyên keştiyê dîtiye û li ser 
vê yekê li ser Cûdî dêrekî avakirine. 

Mîrnîşîna Botan 

Di salên I200an de li Cizîra Bo-.tan 
Eşîra Kurdên Ezîzan dewleteke 
heremî damezrandibûn. Wê dewleta 
biçûk di Botan û derûdorê de hukum 
dajot. Koka Mîrê Ezîzan li gor hin 
çavkaniyan digîşt Selahadînê Eyûbî, 


an jî digîşt Xanên Bedlîsê. 

Yek ji mîrên Botan ê navdar 
Şerefxanê kurê Mîr Evdalê Ezîzî di 
sala I585an dê mîrekiya Botanê dikir. 
Hingê wî li Cizîrê Medresa Sor jî 
avakirbû. 

Di van salan de êdî Osmanî ketibûn 
Kurdistanê. Mîrên Kurdan he çiqas di 
karên xwe yên navxweyî de serbixwe 
bûn jî, wan bac didan Dewleta Os- 
manî. Mîrê Botan ê navdar Bedirxan 
di sala i802an de li Cizîrê hatiyê dinê. 

Bedirxan Beg ji malbata Ezîzan e. 
Navê malbatê ji Mîr Evdilezîz 
tê ku ew di dema xwe de mîrê 
Botan bûye. Mîr Bedirxanê 
kurê Evdilxaliqê Evdal 
Xan di sala i82ian de di 
18 saliya xwe de dest bi 
mîrekiya Botan kir. 

Cizîr wê demê pey- 
texta Mîrekiya Botan e. 
Li bajêr 2500 xane hene. 
Ji bilî Kurdan hin Asûrî û 
Ermenî jî li Cizîrê dijîn. 
Herwiha bajarekî şêne 
û girîngiya xwe ya aborî û 
coxrafî heye. Bajêr li ser rêya 

baziganiya Amed û Musilê ye. 
Karwanên rêya hevreşîmê ji ser Cizîrê 
derbasdibin. 

Ji ser Çemê Dîjle bi kelekan ji 
Mûsilê heta Basra û Bexdayê ba- 
zirganî tê kirin. Mîrên Botan ji van 
bazirganan 

Di sala i828an de Siltanê Osmanî 
Mahmûdê Dûyem ji bo desthi- 
latiya xwe li Kurdistanê belavbike û 
imparatoriya Osmanî bike dewletek 
nawendî ji îstenbolê waliyan şand 
Kurdistanê. 

Ew siyaset îlankirina dawiya ser- 
bestiya Kudistanê bû. Heta wê demê 
Kurdistan bi destê mîrên kurd dihat 
birêvebirin. Bi hatina walî û paşayên 
Osmanî li Kurdistanê dawî li aramiyê 
hat. kurd ji Osmaniyan acis bûn. 

Li çar aliyên Kurdistanê serhildan 
derketin. Di encam de ji bilî çend 
mîrekiyên mezin ê wek Baban, Soran 
û Botan hemû Kurdistan ketibû bin 
bandora Dewleta Osmanî. 

Mîr Bedirxan ku di sala i82ian de 
hat ser textê Mîrnîşîna Botan li dijî 
xetera Osmani dest bi hewldanan kir. 
Armanca wî dewleteke sebixwe bû. 
(bidome) 

Hevkariya Emerîka bo Pêşmerge girîng e 


Beriya bombebaranafirokeyan me herêmên xive 
girtibûn 

Fermandarê herêmê, Sîrwan Barzanî di bersiva pirsa 
rolê piştevaniya welatên biyanî û bi taybet ya Emerîkayê 
ji hêzên pêşmerge dibêje: ”Bêguman hevkariya 
Emerîkayê di warê pîskolojîk de ji bo pêşmergeyan 
girîng bû, li aliyê din bû sedema tirsandina terorîstan. 

Lê bombebaranê li herêma me dereng bû û çend roj 
beriya wê me hemû dever kontrol kiribûn, lê ev piştîvanî 


bi giştî ji bo Kurdistanê gelek girîng bû”. 


"Pêşmerge 
li Kurdistanê pêşiya 
DAÎŞ'ê girt û êdî ne 
parastinê de ye. 

Em li hemû bereyan de 
êrişî wan dikin" 


Pirsa ku zêde tê pirsîn ev e ku çima piştîvaniya derekiya ku 
ji Herêma Kurdistanê hate kirin li Bexdayê nehate kirin: ”Di 
rastiyê de sedem nayên zanîn, lê di siyaseta derve ya Emer- 
ikayê de helwesta demokrat ji komarîxwazan cûda ye, lê bi 
hevre jiyan û demokrasî û parastina hemû ol û neteweyan 
ku li Kurdistanê hene gelek girînge. Bi taybet bûyerên ku li 
Şingalê qewimîn komkujiyek bû ku terorîstan pêk anîn li tu 
derê li hember mirovatiyê nehatiye kirin”. 


Fermandarê Maxmûrê Sîrwan Barzanî: 


Kobanê nebe Şengal 


Dêrsim Oremar 


L i pêşiya me heta ku çav 

dibîne deşteke berfireh, rep 
û rût. Berî çend hefteyan 
xelkê heremê ji ber dijwariya DAÎŞ’ê 
malên xwe vala kiribûn û berê xwe 
dabûn Hewlêr û bajarên derdorê. 
Nihja li ser rêya Mexmûrê me, beriya 
geheştina Giwêrê, agirê boriyeke 
petrolê di deşteke wiha çol û rût de 
balê dikişîne. 

Çeperên şer nêz in, piştî çend 
xalên kontrolê em xwe digînin 
kampa fermandarê herêmê, tabelaya 
ser deriyê kampê balkêşe. Bi kurdî 
û îngilîzî li ser hatiye nivîsandin 
”Kampa Pilingê Reş”. Li ber derî çend 
pêşmergeyên bi temen bi cil û bergên 
kurdî, çek li mil pêşwaziya me dikin. 
Amade bûna pêşmergeyên bi temen, 
li çeperên şer hêvîdere. 

Hejmareke zêde ya xelkê ji bo 
serdan û komeke rojnamevanên 
biyanî ji bo agahiyên dawî li kampê 
ne, pêşmergeyên ciwan bi unîformên 
eskerî bi rêz û hurmet xizmetê dikin. 
Ber êvarê dora min tê û çend pirsan 
ji fermandarê ciwan, Sîrwan Barzanî 
dikim. 

Ji sedî 8o kesên ku bi navê 
DAÎŞ’ê li îraqê şer dikin Îraqî 
ne 

Derketina grûbeke cîhadî ya bi xof 
bi hejmareke zêde ya alîgir, budce 
û îmkanên bê sînor, şerkirina di 
çend çeperên hevbeş de û bi welatên 
navçe^ê re cîhê sosretê ye. Di rastiyê 
de DAÎŞ kî ye, armanca wan çiye, 
dixwazin xelafeteke îslamî ava bikin 
yan lîstokek di destên hêzên cîhanî 
de ne: ”Bêguman hêzên derekî li pişt 
wê grûbê ne, lê bawer nakim welatên 
Ewrupî yan welatên bihêz bin, ji 
ber ku DAÎŞ ji bo wan jî metirsi ye. 
Herwiha derkeftina wê grûbê girê- 
dayî guhertinên ku li rojhilata navîn 
çêdibine. Niha kes nikare xelafeta 
îslamî rabigre, ewbi serjêkirin, tirs 



û afirandina xofê di nava xelkê de 
şerekî saykolojîk dimeşînin û bi ser 
ketine jî. Bi baweriya min ji sedî 8o 
kesên ku bi navê DAÎŞ’ê li îraqê şer 
dikin, xelkê îraqê ne, ku dibe ji kevne 
Beisî, suneyên ku bi hikûmeta nav- 
endî re pirsgirêk hebûne yan beşek ji 
endamên artêşa îraqê bin”. 

Pêşmergeyekî ciwan di bersiva 
heman pirsê de bi nîşandana çend 
wêneyên kuştiyên DAÎŞ’ê di mobila 
xwe de dibêje: “Hevwelatiyên Efxanî, 
Koriya û Çeçenî di nav rêzên DAÎŞ’ê 
de hene.” 

Barzanî behsa çend pirsgirêkên 
mezin di warê lawaziya pêşveçûna 
hêzên pêşmerge dike: ”Binêrin, herê- 
ma me nêzî 140 kîlometre û me pira- 
niya bajarên kurdî girtine, pêşmerge 
zêdetir şarezayî çekên rojhilatî û 
Rûsî ne û heya niha jî çekên pêşkeftî 


negihîştine ber destê me, heta em fêrî 
bikaranîna çekên pêşkeftî dibîn dem 
lazime, şer kirina bi grûbeke wisa bi 
xof ji bo pêşmergeyan nû bû, me li 
deverên çiyayî şer kiriye, li deştahiyê 
heta fêrî şer û taktîkên DAÎŞ’ê bûyin, 
me gelek zehmetî dîtin. Şer kirina li 
sînorekî 1100 kîlometran wisa hêsan 
nîne. Me di warê rêkxistin û çekan 
de kêmasî hene, xwedî budceya 
taybetî nînîn ku lazime li gor destûra 
îraqê pêşkêşî me bê kirin, heya niha 
hikûmeta herêmê wî pereyî ji budceya 
xwe dide wezareta pêşmergeyan. Çek 
û rahênan û muçeyê hêzên pêşmerge 
bê îmkanat nayê kirin, heya niha 
me ev îmakn nebûne. Herwiha piştî 
cardin girtina gundan em dimînîn 
û cîhên bombe kirî, bo mînak me li 
gunedekî 10 malî de 160 perçeyên 
TNT’yê dîtin, ji bo ji kar xistina wan 


madeyan jî me amûrên pêwîst nînin 
yan di wî warî de em şareza nînin, 
raste pêşrewiyên me bi lez nînin lê 
pêngav bi pêngav û bi qurbaniyên 
kêm baştire”. 

Şerêpêşmergeyan neba 
DAÎŞ’ê Bexda digirt 

Barzanî di derbarê hemahengî û 
hevkariya di navbera hikûmeta nav- 
endî û Herêma Kurdistanê de dibêje: 
”Hemahengî heya radeyekî heye, lê 
hevkarî pir kêm in. Wan di girtina 
bendava Mûsilê de hêzeke sed kesî ku 
zêdetir şarezayên amûrên dijî teqe- 
meniyan bûn, di girtina bajarê Amêr- 
liyê de jî hêzên pêşmerge hevkariya 
wan kirin. Lê hevkariyên hikûmeta 
navendî ji bo herêmê li gor pêwîst 
nîne. Wan heta nekarî xwe biparêzin 
û çekên ku niha DAÎŞ li hember me 

bikar tîne yên hikûmeta îraqê ne, ger 
şerê DAÎŞ’ê bi pêşmergeyan re neba 
dê heta Bexdayê çûbana”. 


Hevdîtina hevalên kevn 

Di êrişa DAÎŞ’ê bo ser Mexmûrê 
de behsa berxwedana xelkê kampa 
penaberan a Mexmûrê tê kirin û 
gelek caran behsa qehremantiya 
gerilayên jin tê kirin, Barzanî derbarê 
hatina hêzên PKK bo nava herêmê 
dibêje: ”Yên ku li vir bûn berê tenê 
xelkê kampa penaberan bûn. Bi êrişa 
DAÎŞ’ê re wan jin, zarok û kesên bi 
temen derbasî cîhen ewle kirin, lê 
hêzek ku ji xelkê kampê pêk dihat 
man, berxwe dan, şer kirin û qurbanî 
jî dan. Herwiha piştî bûyera Şengalê 
çend grûbên çekdarên PKK’ê xwe 
gehandine wê derê û di şerê bergiriyê 
de beşdar bûne”. 

Pêşmergeyekî bi temen behsa çalakî 
û çevnetirsiya jinên gerîla dike: ”De- 
meke dirêje me şer nekiriye, lazime 
hêzên pêşmerge ji nû ve bêne rêkx- 
istin”. Pêşmergeyekî ciwan jî beşdar 
bûna gerilayan di şerê li dijî DAÎŞ’ê 
pêngaveke girîng û dîrokî dizane. 

Ruhê hevkariyê li Kampê Zale, şerê 
li dijî dijminekî hevbeş pêşmerge û 
xelkên herêmên cûda li cîhekî kom 
kiriye, çeperên şer! 

Şerê DAÎŞ’ê bûye sedema hevdî- 
tina dostên dêrîn jî. Pêşmergeyek 
behsa hevdîtina hevalên kevn dike 
ku çendîn sale hevdu nedîtine: ”Me 
gelek hevalên xwe li wir dîtin ku nêzî 
20 salan yan zêdetir bû ku me hevdu 
nedîtibû yan ji hev cûda bibûn. Di 
jiyana penabertiyê de yan serdema 
Pêşmergatiyê de me hevdu nas kiribû, 
lê niha li wir, li çeperên şer em cardin 
hevdu dibînîn”. 

Tirkiyê bi me re hevkarî nekir 

Xala balkêş derbarê Tirkiyê û 
helwêsta wî welatî di cîh negirtina di 
şerê li dijî DAÎŞ’ê de ye. Şerê Mûsilê ji 
bo kurdan ceribandinek bû ku aşkera 
kir Tirkiye ji xeynî hevalbendekî 
ticarî, hevpeymanê rastînê kurdan 
nîne. Derbarê wê meselê de raya 
Barzanî dipirsim: ”Me bihîstiye ku 
Tikiyê di warê lojîstîkî de hevkariya 
DAÎŞ’ê’ dike yan birîndarên grûbê 
li Tirkiyê têne dermankirin, lê di 
fermiyetê de belgeyên ku vê rastiyê 
biselimînin li ber destan nîn in. 
Derbarê hevkarî kirina me, 
zêdetirî salekî ye ku me ji bo 
kirîna çekan ji Tirkiyê yan 
vekirina korîdoreke bo 
kirîna çekan ji derve dax- 
waza hevkariyê ji Tirkiyê 
kiriye, lê ew daxwaza me 
hate red kirin. Herwiha 
weke ku me di nûçeyan 
de bînî bûyerên li Kobanê 
diqewimin ger zû pêşî lê 
neyê girtin egereke mezin 
heye ku bibe Şingaleke din. 

Weke me dît Tirkiyê rêgiriya 
derbaz bûna awareyan dikir, her 
welatekî sînor û siyasetên xwe hene, 


em carê sedemên rêgiriyê nizanîn”. 

Dîl girtina dîplomatkarên Tirkiyê 
li Mûsile ji aliyê DAÎŞ’ê ve sedemek 
ji bo cîh negirtina wî welatî di bereya 
navnetewî ya şerê li dijî DAÎŞ’ê hatiye 
ragehandin. Roja şemiyê 
serokwezîrê wî welatî di 
daxuyaniyekê de bêy 
ku cîh û demê aşkera 
bike got: ”Hêzên me di 
oparasyonekê de karîne 
49 dîplomatkar ji destê 
DAÎŞ’ê azad bikin”. 

Daxuyaniya ku 
medyayê şibandine 
fîlmên actionên 
Hindî 

Lê di rastiyê de Tirki- 
ye di warê bergîrî û dî- 
plomasiyê de çi hêzek 
heye ku Emerîka û 
Înglîstanê nebû? 

Çima DAÎŞ serê 
rojnamevanên 
Emerîkî û Brîtanî 
jêdike, lê dîplo- 
matên Tirkiyê radestî 


"Me bihîstiye 
ku Tirkiye di warê 
lojîstîkî de hevkariya 
DAIŞ'ê dike û birîndarên 
wan li Tirkiyeyê têne 
dermankirin. Lê tu belgeyên 
fermî ku vê piştrast bike 
di destê me de 
nîn in." 


welatê wan dike? Hin pirsin ku piştî 
azadkirina dîplomatkarên tirk zêdetir 
berçav dibin. 

Dipirsim gelo ger piştîvaniya Tir- 
kiye ji DAÎŞ’ê aşkera bibe çi bandor 
li ser peywendiyên we çêdike: 
”Bêguman ev yek nayê qebûl 
I kirin, lê heya niha bel- 
/ geyeke rast û bawer pêkirî 
L li ber dest nîne û tenê gote 
/ gotin”. 

/ Nûçeya azadkirina dîlên 
j Tirkiyeyê, piştî êrişa çend 

roje ya DAÎŞ’ê bo ser Kan- 
tona Kobanê li Rojavayê 
Kurdistanê tê. Ya ku tê 
çaverêkirin helwesta 
Tirkiyeyê ji niha û pê de 
ye yan bi gotineke din 
çûna nav xaka Sûriyeyê 
bi henceta şerê bi 
DAÎŞ’ê re ye. 

DAÎŞjranûPDK 
digehîne hev? 

Ji dema derkeftina 
DAÎŞ’ê , îran li dijî vê 
grûbê sekiniye, ji ber 
çi îran li dijî DAÎŞ’ê 
ye. Hevkarî nekirina 
Tirkiyeyê, herêma 
Kurdistan û îranê 
nêzî hev dike? 

Barzanî aşkera 
dibêje: ”Siyaseta me 
weke PDK aşkera 
ye, em li dijî tu kes 
û aliyan nîn in. 

Her kes û aliyek 
jî hevkariya xelkê 
Kurdistanê bike dostê 
me ye. Dostaniya me 
û Komara îslamî ya 
îranê dostaniyeke 
dêrîn e. Me bi hev 
re bi re- 
jîma 


Sedam re şer kiriye. Herwiha li gor 
zanyariyan û gotinên Serokê Herêma 
Kurdistanê, îran yekemîn welat bû ku 
amade bûna xwe ji bo hevkarî kirina 
Herêma Kurdistanê li şerê dijî DAÎŞ’ê 
ragehand. Heta weke hevkarî hindek 
çek û teqemenî jî bo me şandin”. 

Heta sê mehên din Kurdistanê 
ji DAÎŞ’ê paqij dikin 

Şerê kurdan bi DAÎŞ’ê re şerekî 
demdirêje yan demkurt: ”Bêguman 
li Kurdistanê dawî bi şerê teror, tirs 
û xofê nayê. Kurdistan warê bi hev re 
jiyanê ye. Malbata me zêdetirî sed- 
salekêye ji bo wê xak û welatî di şer 
daye, 100 sal beriya niha ku xirîstiyan 
û cihû weke kafir dihatine bi navkirin 
li gundê Barzan bi hev re dijiyan. 
Terorîst wê naxwazin û gefeke berde- 
wam li ser Kurdistanê. Lê ger mebest 
şerê rû bi rû li çeperan de ye, heya 
du yan sê mehên din hemû navçeyên 
Kurdistanê ji terorîstan paqij dikîn û 
DAÎŞ nikare bi awayekî demdirêj wî 
şerî berdewam bike”. 

Dema lidar xistina Kongireya 
Neteivî hatiye 

Êrişa DAÎŞ’ê ya li ser Kurdistanê 
xewn û hêviya kurdan pêk anî. Hin 
tişt di demên asayî de çareser nedi- 
bûn di dema tengasî û metirsiyêde 
pêkhat û DAÎŞ’ê hêzên Kurdistanê li 
dora hev kom kir. Behsa kongireya 
netewî dikim: ”Peywendiya di 
navbera kurdan de tu caran weke 
niha baş nebûye û ger rewşa ewlek- 
ariyê rêgir nebe baştirin dem ji bo 
lidarxistina kongreya netewî ye”. 

Heta îraq parçe nebe aramiyê 
nabîne 

Di guhertinên herêmî û darêştina 
Rojhilata Navîn a nû de de cihê kur- 
dan li kuye: ”Di rastiyê de heya niha 
piştevaniyeke rasterast ji bo ragi- 
handina Kurdistanê weke welatekî 
serbixwe nîn e. Behsa rapirsiyê jî ji 
ber şerê DAÎŞ’ê dê paş bikeve lê zû 
yan dereng dê bê kirin, ku zêdetir bi 
aramiya herêmê ve girêdayî ye. 

Bi êrişa DAÎŞ’ê bo ser Mûsilê behsa 
dabeşbûna îraqê bo sê herêmên şîe, 
sune û kurdan dihate kirin. Ger îraq 
bo sê herêmên konfederal jî dabeş 
nebe, heta bi hatina hêzên Emerîkî 
jî ew welat tucarî aramiyê bi xwe ve 
nabîne”. 

Pirsiyara dawî di derbarê nave 
kampê de ye, ”Pilingê Reş”. Ferman- 
darê ciwan lêv bi ken bersivê dide: 
”Pilingê Reş nave min yê serdema 
pêşmergatiyê ye, nave min di nava 
hereketê de bû, li ser Bêtelê jî min 
heman nav weke navê nihênî bi kar 
dianî. Kamça ku niha em têde ne, 
berê artêşa îraqê tê de bû, dema em 
hatin me kamp kire du beş û ji ber 
ku kampa artêşa îraqê nave xwe 
hebû me jî ew nav ji bo kampa xwe 
hilbijart”. 


Wênegir: Hêvîdar Sebrî 

Jiyanelc di nav siyasetê de 


Apê ishak rojên ku kurê wî wenda dibe û tiştên ku diqewi- 
min wiha ji me re bi lêv kir, “Ez beriya ku partiyên kurdan 
bêne avakirin û di dema xwandekariya xwe de bi partiyên 
kurdan re eleqeder dibûm. Wê demê siyaseta kurdên Bakûr 
hê li holê nebû lê me bi partiyên Başûr re têkilî datanîn. Bo 
pêşketina wan partiyan me xebat dikir. Wê demê li Tirkiyeyê bi 
navê PDK xebatên veşartî dihatin meşandin û me jî piştgiriya 
wan dikir. Piştî ew partî di nava xwe de ketin xetereyan û 
rayedarên wan hatin kuştin ew partî jî paş ve man. Demeke 
dirêj deng ji wan partiyan nedihat. Di heman demê de siyaseta 
kurdên Bakûr piştî derbeyê bi hêz bû li Kurdistana Bakur belav 
bû. Bo me jî rê û kelecaneke nû bû. Me dixwast ku bo kurdan 
maf û heq bêne dayîn û li holê bû ku wê li Kurdistana Bakûr 
rewşeke nû derkeve holê. Helbet nedibû ku em ji têkoşîn û 
berxwedana kurdan dûr bimînin. Ez jî piştî ku partî û sazî ha- 
tin avakirin û gel kete nava bi rêxistinbûnê, di van sazî û parti- 


yan de wezîfedar dibûm. Min hema bêje ew sal bi temamî di nava 
van partiyan de wek rêvebir derbas kirin. Di dema vê xebatê de 
em gelek caran rastî êrîşan hatin û hatin girtin. Ez li ser vê xabatê 
hin caran weke demên kurt di girtîgehê de mam. Lê dema ku ez 
serokê DEP’ê yê bajêrbûm Ferhat birin. Roja ku Ferhat birin tele- 
fonek ji min re hat. Yê ku bi min re diaxivî xwe da naskirin û got ez 
endamê polîs im. Got me Ferhat li ser navê Tûgaya Tolhiltanê ya 
Tirkan (TÎT) revandiye. Ji min re got, ‘Ferhat di destê me de ye. 
Heke tu dixwazî ku kurê te bi silametî bigîhîje te divê tu gotinên 
me bi cîh bîni.’ Ez jê pirsîm ka daxwazên wan çi ne. Ji min re got, 
‘Divê tu milyarek pere bidî me, ji partiyê îstifa bikî û 3 fransiyên ku 
ji aliyê PKK’ê ve hatine revandin ji me re bînî.’ Min got ez dikarim 
îstifa bikim û ez dikarim milyarek pere jî bo we bînim lê hêza min 
a ku ez girtiyên di destê PKK’ê de bînim nîn e. Ez nikarim wê bi cîh 
bînim ji ber ku têkiliya min bi wan re nîn e. Pişt re jî gotin, ‘rêxistin 
zarokên me dikuje, em jî dê kurê te bikujin’ û telefonê girtin.” 



ishalc Tepe: 

Çepera jiyaneke jandar 



i şerên cûda yên ku li par- 
çeyên Kurdistanê li hemberî 
dewletên serdest qewimîne 
de êş û azarên ku li kurdan hewîne, 
malûmê herkesî ne û hewce nîn e 
ku meriv careke din vebêje. Li her 
parçeyekî welat trajedî û qewîmînên 
bêhempa li hatine niştecîkirin û bi 
tevahî xaq ziviriye goristanekê an jî 
laboratûareke ceribandina her cûre 
xirabiyên li dijî mirovahiyê. Tevî ku 
bi avayekî gelemperî gelê her çar par- 
çeyên Kurdistanê para xwe ji vê ras- 
tiyê girtiye, kes û ferdên bi hejmareke 
mezin jî di serpêhatiya xwe de êşên 
ku kesek bi tena serê xwe nikaribe ji 
binî derkeve jiya ne. Ew kesên ku em 
qala wan dikin, bi hinceta ku xizmên 
xwe yên nêz, maliyen xwe an jî 
zarokên xwe di şerên li van deran de 
wenda kirine, her bi keser in û carina 
di axaftinên xwe de gilî dikin da ku 
çima mirin nebûye para wan. 

Yek ji van kesan jî Apê ishak, 
ishak Tepe ye. ishak Tepe ku bêhtir 
di derbarê mijara kurê xwe, nûçegi- 
hanê Özgur Gundem’ê yê ku di sala 
1993’de ji aliyê leşkerên tirkan ve 
hate qetilkirin tê naskirin, li ser 
serpêhatiya xwe bi rojnameya me re 
axivî. Tevî dil tenikî û hin xalên bûye 
sedema xeyîdîna xwe, niha zêdetir 
li ser berhemên wêjeyî û karên ilmî 
xebatên xwe didomîne. 

ishak Tepe di sala 1941’an de li 
Gundê Meydan a Motka ya bi ser 
Bedlîsê ve jidayîk dibe. Dibistana 
seretayî li gundê xwe kuta dike û pişt 
re di 1956’an de dest bi perwerdeya 
medreseye dike. Di navbera salên 
1965-1977’an de li Amedê di Lîse ya 
îmm xetîb de dixwînê û wê kuta dike. 
Pişt re li Miftîgeha Bedlîsê dest bi 
karê xwe yê memûriyetê dike. Beriya 


ku li vir dest bi kar bike jî li gelek me- 
dreseyên Kurdistanê di warê ilm, fey- 
lesofî, civaknasî û dîrokê de perwerde 
dibe. Di sala 1966’an de bi maliya xwe 
Zûbeyde xanim re dizewice û 4 zarên 
wan çêdibin. Di dema peywirdariya 
wî ya li Miftîgeha Bedlîsê de li ser hin 
mijarên siyasî lêpirsîn di derbarê wî 
de kê vekirin û di dawiya 1977’an de 
bo Merzifonê tê sirgûnkirin. 

Apê ishak di 1981’an de piştî ku sir- 
guniya wî bi dawî dibe dîsa vedigere 
Bedlîsê û li vir bi hinceta xebatên 
xwe yên siyasî, piştî derbeyê tê girtin. 
demekê li girtîgeha Bedlîsê tê girtin 
û piştî ku azad dibe ji wezîfeya xwe 
ya Miftîgeha Bedlîsê îstifa dike û li 
heman bajarî dest bi karê mûtehîdiyê 
dike. 

Di sala 1983’an de piştî ku Partiya 
Anavatan tê damezrandin di nava 
rêvebiriya bajêr de cîh digire. Di sala 
1997’an de bo endamtiya Meclîsa 
Bajêr tê hilbijartin û pê re 4 salan 
jî cîgiriya Şaredariya Bedlîsê dike. 

Di sala 1991’an de piştî ku partiyên 


kurdan têne damezrandin vê carê di 
nava wan de cîh digire û xebatên xwe 
dimeşîne. Di rêzê de di partiyên kur- 
dan ên bi wek, HEP, DEP û HADEP’ê 
de rêvebiriyê dike. Di 1993’an de wek 
Serokê DEP’ê yê Bedlîsê tê hilbijartin 
û di heman demê de kurê wî Ferhat 
Tepe jî di rojnameya Özgûr Gûndemê 
de dest bi nûçegihaniyê dike. 

Piştî axavtina telefonê Apê ishak 
dikeve şike ku ew deng dengê Kork- 
maz Tahma yê Fermandarê Tûgaya 
Tetwanê ye. Piştî vê rojekê Korkmaz 
Tahma bi siyasetmedar û hin kesên 
ku li bajêr naskirîne re civînekê 
distîne û di civînê de Tahma, Apê 
îshak dide ber gefan û pê re nîqaşan 
dike. Apê ishak dengê wî nasdike û 
li ser şika xwe bi salan dikeve nava 
şopandinekê û qeyda telefonê dide 
dadgehê. Helbet ew şik ne ji bela seba 
ye û bi salan ew mesele zelal nabe. Lê 
di dawiyê de zelal dibe ku rest e ew 
deng dengê Korkmaz Tagma ye. 

Herwiha Ferhat venagere malê û 
hemû serlêdan û şopandin bê encam 


dimînin. Pişt re 8’ê Tebaxai993’an de 
cenzeyê Ferhat ji aliyê masîvanekî ve 
di Bendava Hazarê ya li Elezîzê de tê 
dîtin. Cenaze gihîştiye qiraxên ben- 
davê bi aliyê Sivriceyê ve. Lê ji ber ku 
kesekî serlêdanek bo cenaze nekiriye 
û haya kesî pê neketiye, cenazeye 
Ferhat li Eelezîzê li goristana bêkesan 
tê definkirin. Piştî demekê haya roj- 
nameyê û haya malbatê pê dikeve û 
cenaze ji wir tê derxistin û li Bedlîsê ji 
aliyê bi hezaran kesî ve tê definkirin. 
Piştî otopsiyê jî derdikeve holê ku 
beriya kuştinê êşkenceyên giran li 
Ferhat hatine kirin, cixarê bi laşê wî 
de hatine tefandin û pişt re jî bi têlekî 
hatiye xeniqandin. Piştî bi salan 14 
şahidên bûyerên derdikevin û zelal 
dibe ku beriya kuştinê Ferhat li 
Amedê di Fermandariya Cendermey- 
an jî hatiye girtin û li wir jî êşkence lê 
hatiye kirin. 

Belê êş û azara herî mezin helbet 
revandin û kiştina Ferhat e lê bêyî 
Ferhat gelek xizmên wî yên nêzik jî ji 
aliyê dewletê ve bi şiklên cûda hatine 
kuştin. Apê ishak yê kalemêr bi gelek 
bûyerên giran berdêla jiyanê daye. 

Lê dîsa jî dev ji bîr û baweriya xwe 
bernedaye. Di nava van hemû azaran 
de Apê ishak derd û kulen xwe bi 
rêya nivîsandin û xwendinê dide ber 
avê. Tepe li ser ilm û felsefeye, li ser 
wêjeyê dest bi xebatan dike. Her 
wiha heya niha 4 pirtûk nivîsîne û 
ew hatine çapkirin. ‘Apê Kal (Çîrok 
û Zargotin), Mişk û Kezik (Fabl), 
Gûldeste: Gotinên Pêşiyan, Heta 
Mirinê Çav Li Kirinê berhemên Apê 
ishak in ku hatine çapkirin. Niha 
jî Apê ishak li Stenbolê jiyana xwe 
didomîne û li Weqfa ismail Beşikçi 
wek endamê Heyeta Mutewelî kar 
dike. 

Destanelce evîndariya welat 


Welatê Derwêş û Edûlê 


M illetekî ku bi evînî û 
welatparêzî destanan 
biafirîne û wan li seranserê 
welatê xwe belav bike, her çiqas dem 
bi dem ji tengasiyan derbas be jî, ji 
holê ranabe. Di pêvajoya dîroka hin 
civatan de pêkanîna rihekî hevbeş ya 
ji rengên cûda pêkhatiye, ew îro wek 
gel û welatên serbixwe an jî xweser di 
koma neteweyên cîhanê de cihê xwe 
girtine û ji bona bextewariya jiyana 
xwe kar û xebatan dikin û dicedînin. 
Hin civat jî hene ku di hewldana vê 
yekê de serfiraz nebûne û ji ber wê 
jî an parçe bûne an jî di nav welat û 
neteweyên din de heliyane. 

Di dîroka Kurdistanê de hin bûy- 
erên civakî hene ku di encamê de 
ew bûne tecrûbeyên piralî yên qenc 
û xirab. Ji berêv de li ser sînorên 
Kurdistanê bi piranî jî li herêmên wek 
Kafkasya ya Başûr, Şengal û Rojava 
de serê niştecîhên ji êrişên dagirkeran 
xalî nebûye. Gelek deverên li Kaf- 
kasya ya Başûr hetanî beriya 150-200 
salan jî li ser Kurdistanê dihatin 
hesibandin. Di sedsalên 11 û 12’an 
de Şedadiyên pêşiyên Selaheddîn 
Eyûbî serwêriya vê herêma ji Çiyayên 
Agirî hetanî Behra Hezarê dikirin. Li 
halên wek Aran, deşta Rewanê, Laçîn, 
Elegez û gelekên din de eşîrên kurdan 
wek Zîlan, Celalî, Sîpkî, Hesnî, Brûkî 
di deşt û zozanan de cîwar bûn û ev 
herêm ji berêv de wek welatê bav- 
kalên xwe dizanibûn. 

Lê di sedsala 19’an de artêşa 
împaratoriya Rusyayê daket vê 
herêmê û nezikî sed salan gelek şer 
di navbera Rusya, Osmanî û îraniyan 
de qewimîn, piraniya kurdan ji van 
herêman ber bi aliyê Osmanî û îranê, 
ermeniyên van welatan jî ber bi Er- 
menistana îroj ve hatin koçberkirin, 
wisa ku demografiya seranserê Kaf- 
kasya ya Başûr hat guhertin. Pareke ji 
kurdên ku hin di çend gund û warên 
wek Laçîn û Ermenistanê de mabûn, 
ew jî piştî ku azerî û ermeniyan li ser 
axa wan şerê hevdû kirin, ji herêmên 
xwe hatin bidûrxistin. Dawiya dawî 
şopa kurdan ji tevahiya Kafkasya ya 
Başûr winda bû û êdî nema kes li wir 
qala wan dike. 

Di sedsalên 18 û 19’an de jî li ser 
xeta jêrîn ya Kurdsitanê dewleta 
Osmaniyan carina raste rast bi 
artêşên xwe êriş dibirin ser wê xaka 
ji çiyayê Kurmênc heta Şengalê 
û carina jî eşîrên hevsarkêşên wê 
xelkê van herêman dikirin armanca 
tîrên xwe. Piştî ku di sala 1832’an de 
paşayê Rawandizê jî pir zordestî li ser 
Şengalê kir, di sala 1838’an de jî Hafiz 



Paşayê Dewleta Osmanî bi arteşeke 
xurt ajot ser vê herêmê. Erdnîgarzan 
Carl Ritter ê ku wan deman li Musil 
û Şengalê lêkolîn dikir, radigîhîne ku 
artêşa Osmanî bona şikandina berx- 
wedana kurdên ezdî bi hezaran mirov 
qirkirine û gelek gund şewitandine. 

Li ser van êriş û komkujiyên 
dagirkeran hunermendên 
kurd bi sedan kilam û 
destan afirandine û li 
seranserê Kurdis- 
tanê belavkirine. 

Parek ji mînakên 
van stranan hîn 
wê demê ji aliyê 
Moritz Wagner 
ê elman ve li van 
deveran hatine 
berhev kirin û 
weşandin. Gelek 
ji wan jî ji wan sed- 
salan hetanî roja me 
hatine sêwirandin û niha 
di berhevokên lêkolînerên 
zargotina me de cîh girtine. Naveroka 
van kilam û destanan destnîşan dike 
ku bi alîkariya van mînakan di nav gel 
de bingeheke hestên civakî, piştgirî û 
rihekî hevbeş şîn bûye. Ji ber tunebû- 
na ronakbîran dengbêj û stranbêjan 
rola barkêşiya bona peydakirina 
kultureke hevbeş hildabûn stûyê 
xwe. Yek ji mînakên herî belavbûyî û 
balkêş destana Derwêşê Evdî ye ku di 
encama van êriş û berxwedanan de 
hatiye afirandin û bûye nîşana piştgirî 
û lihevhatina ji rengên civakê ji bo 
pêkanîna rih û îdelaeke hevbeş. Deng- 
bêjan nakokiyên berê yên di navbera 
malbata Evdî û Têmir Paşa de danine 
aliyekî û xîret û piştgirya wan ya ji 
bona evîna welat derxistine pêş. 

Dema eşîrên ereban Şemar û Gêsan 
û yên tirkmenan di nêzikî dawiya 


"Destana 
Derwêşê Evdî 
nîşane ya lihevhatina 
rengên civakê ji bo 
pêkanîna rih û 
îdealeke 
hevbeş e." 


sedsala 18’an de êriş dibirin ser de- 
verên kurdên Milan, bi armanca ku 
xaka wan, deşt û zozanên wan dagir û 
wêran bikin, rêberên kurdan hewara 
xwe gihandin birayên xwe yên ji 
çiyayê kurmênc heta Şengalê. Goreyî 
destanê nîşan û xelata serfiraziya di 
şerê dijî êrişkaran de Edûleya 
keça Zor Têmir paşayê 
Milî bû, ya ku di 
dîwana egît û lehen- 
gan de qehwa bi şîr 
û yekir li ser tabla 
zîvîni gerandiye. 
Dema Derwêş û 
birayê wî Sadûn 
xwe digihînin 
dîwanê, Derwêş 
rahiştiye qehw- 
eyê û bi vî awayî 
bûye serkarê 
artêşa eşîrên kur- 
dan. Derwêş di şer de 
tê kuştin, lê dengbêjan 
rihê wî yê lehengî, piştgirî û 
yekgirtî bi sedan sal di nava gelê xwe 
de şirove kirine. 

Weke ku di gelek kilam û destanên 
epîk de wisa ye, di ya Derwêşê Evdî 
de jî zarê dengbêjan şirovekirina 
qehremanan pircaran bi zimanekî 
gelek bilind ê edebî pêkhatiye. Dema 
destgirtiya Derwêş, Edûlê piştî 
kuştina Derwêş salixê wî dide, rewşa 
wî ya civakî û aborî, hesibandina wî 
ya ji aliyê gel û tev hestên xwe yên bi 
evînî, hesret û dilkovanî jî bi hev re bi 
hindik pêyvên harmonîk tîne ziman: 

Delalo diliko, peyawo siviko 
Destteniko, malhindiko 
Xwedanê rima bi donzde moviko 
Serê rimê bi şiriko 
Binê rimê bi gupiko 
Wexta çevê min rebenêpê dikeve, 


"Ji ber tine- 
bûna rewşenbîr 
û ronakbîran, 
rola wan deng- 
bêjan bi avayekî 
balkêş hildaye 
ser xwe." 


hinarê Bêlecûkê bêdendiko. 

Mêrxasê destanê Derwêş kurdekî 
ji baweriya ezdiyatiyê ye û tev birayê 
xwe û pismamên xwe ji bo parastina 
civaka xwe li hember êrîşkarên ereb 
xwe kiriye qurbanî. Ger ew di şer de 
nehata kuştin, ewê bi dergistiya xwe 
ya misilman re bi dawet û şênahiyeke 
bi nav û deng bizewiciya. Dengbêj 
pê re dikeve kûrahiya hunera xwe 
û bi nirxên gerdûnî wek şêwandina 
yekrihiya civakî û hestên evîniyê 
tabûyên olî hildiweşîne û Derwêş dike 
egîtê ecibandî ê civaka kurdî ya ku ji 
gelek baweriyên cûda pêkdihat. Ew 
evîna wan di kûraniya dilê hemû guh- 
daran de bicîh dike. Dengbêj, bona 
bidestxistina evîna Edûlê, riya evîna 
welat bo Derwêş destnîşan dike. Ew 
minetdariya civakê ya ji bo Derwêş 
jî di evîna Edûlê de zexm dike. Ev 
evîn digihêje kûraniyeke wisa ku, ger 
Derwêş bi sax û serfirazî vegeriya û 
çavên Edûlê bi çavên wî biketana, ew 
amade bû ku bêşik donzdeh birayên 
xwe jî bona wî bikira qurban: 

Bila bişewite deşta Silîvan li besta 
Derwêş bihata ber konê 
bavê min rawesta 
Bilapeya bûyaji hespê bi qesta 
Ji min re bigota, keçê, 
min bigota, lebê 
Tasek ava sarji min bixwasta 
Minê anaxtar li derê sandoqê xista 
Zêrekî serê xwejê derxista 
Bida destê hemalekî, 

Ji kaniya donzde şirîtê av derxista 
Boy Xwedê be, 
minê tasa avê bida desta 
Xwedê mirazê me herda biqedanda 
Bila stûna konê bavê min 
li ser donzde birayê 
min da bişkesta. 

Şahidiya Serhildana Agirî 


Xalê Nadir û Şener Şen 


N adir, di 1992 yan de li Gundê 
Bekiranî yê bi ser îdirê ve 
jidayik dibe. Di 20 saliya 
xwe de gundê wan ji alî leşkeran ve 
tê şewitandin û koçî Gundê Fenek ê 
Mazgira Mûşê dikin. Lê vê carê ji ber 
xwînneyartiyê koçî Manisayê dikin. 

Di jiyana Nadirê 102 salî de, li gel 
xizanî, koçberî û qetlîaman Şener Şen 
jî xwedî cihekî taybet e. 

Di heyama berdewama Serhildana 
Agirî ku şerê ku bi dijwarî dom 
dikir de rojekê leşker diavêjin ser 
gundê wan û bi angaşta ku alîkariya 
serhildêran dikin gundê wan tê 
şewitandin. Xalê Nadir ê ku şahidiya 
destpêk û têkçûna Serhildana Agirî 
kiriye wiha dibêje: “Zar û zêç, herkes 
xistin şkeftan û bi çekên otomatîk ew 
gulebaran dikirin. Ew şkeft hê jî tijî 
hestî ne. ” 

Xalê Nadir, ji ber xwînneyariyê 
ji Mûşê koç dike û diçe Akhisara 
navçeya Manisayê lê hê jî ew rojên 
dijwar ji bîr nekirine. Wiha vedibêje: 
“Rojekê Broyê Heskê Têliyê ku 
Serhildana Agiriyê dabû destpêkirin 
hate gundê me û bi bavê min re dest 
bi pêşbirka gule berdanê kirin. Erê, 
bavê min ji wî baştir gule li hedefan 
xist lê dotira rojê di bin kumandariya 
Delû Kelam de gellek leşker hatin 
ûavêtin ser gundê me û bi sedema ku 
me serhildêr hewandiye gundê me 
şewitandin.” 

Hevaltiya wî û Şener Şen 

Xalê Nadir dema ku vê çîroka xwe 
ji me re vedibêje, di nav vegotinê de 
kêliyên ku qala serpêhatiya xwe ya 
bi Şener Şen re dike rûyê wî dikene. 
Demên bi Şener Şen re derlbas bûne 
demên wî yên herî rengîn bûne: “Di 
1964’an de Qeymeqamê Mazgîrê li 
gundê me dibistanek ava kir. Wê 
demê ez keyayê gund bûm. Ew sal 
mamosteyekî bi navê Yusuf hate 
gundê me lê belê tiştekî 

hînî zarokan 

nedikir. 
Piştî 




"Xalê Nadir di serpêhatiya xwe de rastî gelek neheqiyan hati- 
ye. Lê hevaltiya xwe ya bi Şener Şen re her tim wî berken dike" 


ku min bihîst bi dorê li zarokan 
xistiye min xwe negirt. Ez çûme cem 
qeymeqam û min mesele jê re vegot. 
Qeymeqam zilamekî dilgiran bû, li 
min guhdarî kir û got s Tu here, çi 
pêwîst be ezê bikim’ dîsa ez ketim rê û 
piştî du rojan ez gihîştim gund” 

Du roj piştî vê meseleyê mamo- 
steyekî nû tê gund. Ew mamosteyê 
nû Şener Şen’ê ku dû re ewê bibe 
stêrkekî navdar ê sînemaya Tirkiyeyê. 
Şener Şen ji 1964’an heta 1966’an li 
gund dimîne. Xalê Nadir hatina Şener 
Şen wiha vedibêje: “Du roj şûn de 
mamosteyekî nû hate gund. Xortekî 
ciwan bû, tûrikê xwe dabû milê xwe 
û hatibû. Min jê re got: ‘Ne nivînên te 
hene ne jî tiştekî din, tu yê li serê vî 
çiyayî çi bikî? Li çavên min nihêrî. Ez 
çûme malê û nivîn, hêk, penêr, nan û 
çi tiştên debarê hebin min jê re anî. 
Piştî çend mehan Şener jî bû yekî ji 
me.” Bi guhdarkirina Xalê Nadir re 
em hîn dibin ku Şener Şen beriya ku 
bibe sînemavan mamosteyî kiriye. 
Xalê Nadir wiha dibêje: “Şener Şen 


ew meselok û çîrokên ku ji gundiyan 
guhdarî dikir dû re di fîlmên xwe 
de wek kelûpelên sînemayê bikar 
anî. Çîrokên wî û Şener Şen pir bûn. 
Rojekê ji bo dawetekê wî vedixwînin 
gundekî nêz. Xalê Nadir û Şener 
Şen di nava berf û sermayê de bi rê 
dikevin. Di rê de li ser peyveke ku di 
nav çandên cûda de xwedî wateyeke 
cûda ye nîqaş dikin: “Pîreke wî gundî 
wek kaya û mamosteyê gundê me ez 
û Şener vexwxendin malê. Ez ji Şener 
zûtir dimeşiyam. Ji ber ku li paş dima 
ji min re got: ‘Maşallah apo tu wek 
tajiyanî haa...’ Ez bi wê gotina wî 
hêrs bûm û min got: ‘kerê kurê kerê, 
te got çi? Binêre Şener tajî cûreyeke 
kuçikan ku di nêçîrê de tê bikaranîn 
e. Te niha ji min re got kuçik, haya 
te jê heye?’ Dû re ji min re got ku ev 
gotin li cem wan ne gotineke xerab 
e û lêborîn ji min xwest. Rojekê jî ez 
û ew em bi hev re bi hespan diçûne 
gundê Dignûkê. Ba û bahoz bû û ti tişt 
nedihate dîtin. Ez li pêş dimeşiyam. Ji 
nişka ve hespa ku Şener lê siwar bû di 


ber min re derbasbû lê Şener ne siwar 
bû. Nexwe hespê serî ji Şener stendiye 
û ew xistiye erdê. Dû re ez vegeriyam 
cem wî û min ew ji bin berfê derxist.” 

Bi Şen re beşdarî bernameya 
Ugur Dtindar dibe 

Di 1966’an de Tayîna Şener ji 
Stenbolê re derdikeve. Şener beriya 
ku vegere Stenbolê brayê xwe yê bi 
navê Tuncer tîne gund. Di wan rojan 
de kurekî Xalê Nadir çêdibe û ji ber 
dostaniyê navê kurê xwe Tuncer 
datîne. Xalê Nadir û Şener Şen dû 
re jî bi rêya nameyan dostaniya xwe 
didomînin. 

Di 1966’an de Şener Şen piştî ku ve- 
digere Stenbolê dest bi leystikvaniya 
şano û sînemayê dike û yekem fîlmê 
ku tê de dileyîze jî fîlmê Yilmaz Guney 
yê bi navê “Sözde Kizlar” e. Di dema 
kêşana fîlmê de ji ber dozeke ku jê 
ceza xwaribû Yilmaz Guney sirgûnî 
Konyayê dibe. Li gor agahiyên ku 
Xalê Nadir dide me, di sala 1974’an de 
Ugur Dundar ji bo beşdarî bernameya 
wî ya ‘işte Hayatimiz’ a ku di TRT’ê 
de tê weşandin bibe wî vedixwîne 
Stenbolê. Ugur Dûndar her hefte di 
bernameya xwe de kesekî navdar dike 
mêvan û kesên ku tîn li jiyana wan 
kesên navdar kirine di bernameyê 
de derdixe pêşberî wan. Mêvanê wê 
hefteyê yê Ugur Dûndar Şener Şen e 
û di berdewama bernameyê de Xalê 
Nadir tîne cem Şener Şen. Xalê Nadir 
wê bernameyê wiha vedibêje: “Bi ve- 
bûna perdeyê re ez wek keyayê Gundê 
Fenek anons kirin. Piştî ez derketim 
pêşberî Şener, Şener ji kêfan xwe avêt 
ser min û ez hembêz kirim. Ew jî mat 
mabû. Dû re me bi hev re wêne kêşa û 
sohbet kir. Rojên berê bibîranîn. ” 

Xalê Nadir dide zanîn ku ew 
reqama têlefona Şener Şen hê jî li cem 
xwe vedişêre û car caran dikare xwe 
bigihîne wî. Xalê Nadir ê ku şahidiya 
gellek bûyer û serpêhatiyan dike niha 
li mala xwe ya li Manisaşê li cem mal- 
bata xwe ya qerebalix bi hestera axa 
xwe ya li serê mezin bûye dijî. 


Dema koçberiyê 


Piştî salan, milîsê kevn ê dewletê yê bi navê 
Kurd Mahmûd, ku di komkujiya Zîlanê de roleke 
mezin leyîstiye ji bo ku ji gund derkevin zextan 
li ser wan zêde dike. Xalê Nadir dide zanîn ku ev 
zilamê bi navê Mahmûd ji ber ku di dema komku- 
jiya Geliyê Zîlan de di bin fermandariya artêşa tirk 
de xizmeta artêşê dike ji alî fermandarên artêşê ve 
navê Kurd lê tê zêdekirin. Xalê Nadir dide zanîn ku 
rojekê di navbera Kurd Mahmûd û şivanê malbata 
wan de pevçûnek derdikeve û di pevçûnê de şivanê 


wan Kurd Mahmûd dikuje û piştî vê bûyerê di navbera malbata wan û ya 
Kurd Mehmûd de xwînneyarî destpê dike. Piştî vê bûyerê 7 gundên eşîra Kurd 
Mahmûd şevekê êrîşî gundê wan dikin. Xalê Nadir vê mijarê bi dilekî poşman 
vedibêje: “7 gundên eşîra wan gundê me dorpêç kirin. Me heta sibehê li ber 
xwe da. Ji her du aliyan jî kuştî çêbûn. Dû re me çekên xwe hilgirtin û em re- 
viyan çiya. Em salekê li çiya man lê dû re ji bêçarî em çûn Mûşê û teslîm bûn. 
Piştî salekê zindaniyê efû derket û em serbest berdan.” Piştî ji zindanê dertê 
Xalê Nadir ji bo pereyê xwînê peyda bike her tiştê xwe difroşe û dû re bi mal- 
batî koçî rojavayê anatolyayê dike. Rawestgeha wî ya dawî Akhisara navçeya 
Manisayê ye û emrê xwe yê mayî li wê derê derbas dike. 

Bingeha şaristaniyê ziman e 


Xecê Bazidî 


in g il' 

beşel 

werg 


F erhengsaz, nivîskar, helbest- 
van, wergêr û zimannas Umîd 
Demîrhan ku bi salane li ser 
zimanê kurdî dixebite dîtinên xwe 
yên li ser zimanê kurdî bi me re perve 
kir û di derbarê xebatên xwe de agahî 
dan me. 

Demîrhan heta niha ji gelek zi- 
manan berhem wergerandine kurdî. 
Ew li ser xebata xwe ya wergerê 
wiha dibêje: “Ez tenê ji erebî wer- 
nagerînim; ji farsî û ingilîzî jî werdi- 
gerînim. Van rojan rûsî û almanî hîn 
dibim. Wergera min a pêşîn ji hinek 
helbestên farisî û erebî bû. Min çend 
helbestên Elîyê Şerîetî ji farsî werge- 
randin û di klîban de xwendin. Paşê 
min hinek helbestên îmam Husên û 
Seyîd Qutub ji erebî wergerandin û 
di klîban de xwendin. Her wiha min 
piraniya pirtûka stratejiyan yaa Sun 
Tzu, ya bi navê “Hunera Cengê” ji 
ingilîzî wergerande kurdî. Herî dawîn 
‘n Kurtasiya Sehîha Buxariyî û 
ek ji “Umdetulehkam”a Meqdîsî 
wergerandin kurdî.” 


‘Bo ferhengê min zêrên jina 
xwe firotin’ 

Terhenga Destî’ ya ku Demîrhan 
amade kiriye gelek hat ecibandin û 
di nav gel de gelek hat belavkirin. 
Demîrhan di derbarê amadekirina 
ferhengê de wiha got: “Piştî ku min 
bawernameya mamostetiya zimanê 
kurdî ji Enstîtuya Kurdî ya Stenbolê 
wergirt ez vegeriyam Bazîdê min 
dest bi xebatan kir. Di navbera salên 
2005-2006’an de min ew ferheng 
amade kir. Paşê min ew hinekî ber- 
fireh kir û di sala 2007’an de çapa 
wê ya duyem amade kir. Li ser hev bi 
qasî du salan pê re mijûl bûm. Min 
di şert û mercên gelekî dijwar de û 
ji kîsê xwe da çapkirin. Ew navên 
weşanxaneyan ên li ser bergên wê 
tenê ji bo pêwistiyên qanûnî ne. 

Min ji bo çapkirina wê zêrên jin û 
zarên xwe firotin û mixabin heta îro 
jî ji destê min nehat ku deynê xwe 


bidim”. 

Demîrhan di derbarê nasîna xwe ya 
bi Koma Xebatê ya Kovara Kurmancî 
ya Enstîtuya Kurdî ya Parîsê de ev 
agahî dan me: “Di destpêka salên 
2001’ê de kekê Evdila ez bi nivîskarê 
Bazîdî, rêvebirê Kovara Kurmanciyê 
kek Reşo Zîlan dabûm naskirin. 

Pêrar nivîskarê me yê Bazîdî Nîhad 
Gultekîn telefonî min kir û got ku 
Reşo Zîlan dixwaze min bibîne û li 
ser vê yekê, cara yekem hevnasîna 
me ya rû bi rû pêk hat. Koma Kur- 
manciyê biryar dabû ku wê civîna 
xwe li Bazîdê pêk bîne û her wiha ez 
jî tevlî xebatên wan bim. Bi vî awayî 


Ferhenga Destî 

kurdî bi kurdî 


Umîd Demîrhan 

Q 


sewad 


"Umîd Demîrhan tevî 
nexweşî û bêderfetiyan 
xebatên xwe yên li ser 
wêje û ziman didomîne. 
Demîrhan gelek ber- 
hemên biyanî bo kurdî 
wergerandine û niha jî 
bo wergerên nû fêrî zi- 
manên wan dibe." 


serpêhatiya min a bi vê komxebatê 
re dest pê kir.” Piştî van civînan 
Demîrhan jî tevlî xebatan dibe û der- 
barê devokên Celalîyan de xebatên 
xwe pêşkeş dike. 

Serhede rewşenbin he ji diji 

Demîrhan li ser mijara gihîştina 
ronakbiran ya piştî Ehmedê Xanê 
û hwd de jî wiha got, “Bi rastî ev 
kevneşopî berî Xanî hebûye. Bi 
gotineke din heke dorhêleke 
rewşenbîr tunebe rewşenbîrî jî bi 
pêş nakeve. Piştî Xanî rewşenbîrî 
nemiriye, têk neçûye. Berevajî vê 
yekê pexşana kurmancî bi destê 
Bazîdiyekî, bi destî Mele Mehmûdê 
Bazîdî hatiye afirandin. Wergera za- 
nîstî ji aliyê wî ve hatiye afirandin. Ji 
bo kurmancîaxêvan Mele Mehmûdê 
Bazîdî ne kêmî Ibn Xeldûn e. Ji ber 
ku di kurmanciyê de, mirov dikare 
bibêje di tevahiya zimanê kurdî de 
zanista derunnasiya civakî ji aliyê wî 
ve hatiye afirandin.’ Demîrhan nêrîna 
wendabûna rewşenbîriya Serhedê 
hinek bi deverparêziyê ve girê dide û 

dibêje: “Roja îro jî bi dehan rewşenbîr 
û nivîskarên herêma Serhedê hene. 

Lê deverperestî li ber mirinê ye; ne 
ku rewşenbîriya devera Serhedê.” 

Li gorî Demîrhan axaftina kurdî 
ne ewqas cîhê pesnê ye lê wî dişibîne 
barana havînê û dibêje ku kurdan 
bingeha zimanê xwe ji mirina mi- 
heqeq parastine û gelek numûneyên 
çanda xwe berhev kirine û wiha 
berdewam dike: “Rewşa zimanê 
kurdî hinekî jî bi siyaseta kurdan ve 
girêdayî ye. Siyasetmedarên kurd bi 
zimanê tirkî, erebî, farsî, ermenîkî, 
azerîkî û gelek zimanên biyanî perw- 
erde bûne. Lewre gelekî normal e ku 
heta demekê ev pirzimanî berdewam 
bike. Lê nifşa nû berê xwe daye 
zimanê kurdî û dê di demeke kurt de 
dengeya heyî hilweşîne.” 

Demîrhan dibê ku kurdan fam 
kirine ku bi zimanê biyanî azadî nabe 
û heta du-sê salan wê li seranserî 
Kurdistanê konê şîn û sersaxiyê ji bo 
zimanên biyanî bê vedan. Demîrhan 
rewşa zimanê kurdî bi cil û bergên 
kurdî ve girê dide û divê dema cil û 


berg vegerin dê ziman jî pê re vegere. 

Zimanê kurdî zimanê jiyanê ye 

Di derbarê pêşeroja zimanê kurdî 
de jî Demîrhan dîtbariyên xwe bi me 
re da zanîn û wiha got, “Li tevahiya 
Kurdistanê zimanê kurdî zimanê 
jiyanê ye. Tenê beşek siyasetmedarên 
kurd û piraniya karmendên kurd ên 
ku ji dewletên serdest re dixebitin 
bi zimanê serdestan diaxivin. Lê 
bi serketina aboriya kurdan dê ev 
kambaxî ji holê rabe. Bi min ev 
pirsgirêk bi hêz û aboriya kurdan re 
têkildar e. Xuya ye ku kurd bi gavên 
gelekî erênî ber bi hêz û aboriya xwe 
ve diçin. Heke mirov bi pêşbîniyekê 
li pêşerojê binêre wêneyekî wiha 
derdikeve holê: Şaristaniya kurdan 
dê bi kurdî ava bibe, hemû zaravayên 
kurdî û devokên van zaravayan dê 
di vê şaristaniyê de rola xwe bilîzin. 
Heke mirov dûrî kaşberkaşa siyasetê 
bimîne, mirov bi hêsanî dibîne 
ku zimanê kurdî dê bibe zimanê 
şaristaniya kurdan; ne ku tenê zi- 
manê perdehiyê.” 

Li ser berhem û xebatên xwe jî 
Demîrhan ew hevok bu me honan, “Ji 
aliyê tenduristiyê ve hinekî aciz im; 
nikarim lêkolînên demdirêj bikim. Ji 
bo ku bême dermankirin pereyan di- 
dim hev, lewre wergerên ticarî dikim; 
bi gotineke din ji bo tenduristiya xwe 
dixebitim. Hêvîdar im ku di demeke 
kin de vegerim ser tenduristiya xwe 
ya berê û dîsa lêkolînan li ser mijarên 
wêjeyî û zanistî amade bikim.” 

Demîrhan wek peyva dawî ew 
gotin bilêvkirin: “îro gelek kurd di 
rewşeke aborî ya baş de ne; ne girti- 
yên zindanan in ne jî mecbûriyeteke 
wan heye. Lê dîsa li ser sifreya Eysa 
Pêxember rûdinin û pesna Mûsa 
Pêxember didin; li cem serdestan rû- 
dinin û bi zimanên wan doza kurdiyê 
dimeşînin. Divê bizanibin ku her hev- 
okeke bi zimanekî biyanî windabûna 
hevokeke bi zimanê kurdî ye. 

Umîd Demîrhan kî ye? 

Di sala 1993’an de li Zanîngeha 
Ezher ya Misirê di bêşa Ziman û 
Wêjeya Erebî de qeyda xwe dike. 

Di 1995’an de vê carê qeyda xwe li 
Zanîngeha Xertûmê ya Sûdanê, beşa 
Mafnasiyê dike. Enstîtuya Hînkirina 
Zimanê Ingilîzî ya Sûdanê qedandiye. 
Di navbera salên 2000 - 2001’an 
de li medreseyeke klasîk a Bazîdê bi 
kurdî û erebî metodolojiya olnasiyê 
xwendiye. Di navbera salên 2010 
- 20i2an de li Bazîdê mamostetiya 
zimanê kurdî kiriye û niha bi karê 
lêkolînan re mijûl e. Umîd Demîrhan 
ji bilî zimanê xwe yî zikmakî tirkî 
(tirkîya nûjen, osmanî, azerîkî), erebî, 
farsî û ingilîzî dizane. 

MUZÎK 


BasNÛçe 29 îlon - 06 Cotmeh 2014 


Êşa ezdiyan di dilê xwe de dihîsim 


Ji bo beşdariya xwe ya Konsevta bi mebesta 
( alîkariya ezdiyan’ hat li darxistin tu ye çi 
bêjî? 

Ez êşa ezdiyan di dilê xwe de hest dikim. Wekî min 
got; çîroka malbata min jî wek ya ezdiyên ku îro li 
Şengalê têne kuştin û ji warê xwe têne dûrxistin e. Ev 
qewimînên îro wek çîroka malbata min e. Lê gellek 
sedemên din jî hene. Yanî ji bo li dij derketina jenosîd, 
pêkhateyên dermirovî, derew û înkarkirina rastiyan 
û êrîşên li ser kêmneteweyan ez beşdar bûm. Rewşa 


ezdiyan ji bo van hemûyan bû wek sembol. Ezdî gellek 
caran bi komkujiyan re rû bi rû man; li Tirkiyeyê rû bi 
rû man, di 1915’an de rû bi rû man, gellek caran rû bi 
rû man û îro li Şengalê dîsa rû bi rû ne. Ez êşa wan di 
dilê xwe de dijîm, ji ber ku em vê hovîtiyê bi çavên xwe 
dibînin û tiştek ji dest me nayê ez pir diêşim. Û di rastî 
de ji bo vê êşa xwe parve bikim ez beşdarî vê konsertê 
bûm. 

► Stranên te di nav nifşên 90’an depir dihatin 
hezkirin û ew hezkiriyên te çav li rêya tiştên 


nû ne. Gelo xebatên te yên nû hene? 

Ez wiha bêjim; Tiştê ji destê min hat min 
kir. Ez jî neferekî ji wê nifşê me. Ez qala 
beriya 20-25 salan dikim. Salên destpêkê bûn 
ji bo min û ez wan stranên xwe yên wê rojê 
hê jî distirêm. Ew stranên min kevn nabin. Lê 
belê ji niha û pê ve ez dixwazim şêweya xwe 
hinekî biguherînim û meyla xwe bidim ser 
newayên etnîkî. Bi vê mebestê min xebateke li 
ser Hemşînê pêk anî. 


Yaşar Kurt: 



Çîroka me û ezdiyan yek e 


Kalê Badî 


D i nava muzîkjen û huner- 
mendên li aliyê rojavayê 
Tirkeyeyê û bi taybetî jî li 
aliyê Behra Reş de hin navên ku hem 
di warê muzîkê de û hem jî di warê 
‘mixalfiyê’ de bala Kurdistaniyan jî 
dikşînin. Wek Kazim Koyuncu, wek 
Fuat Saka, wek Ayşenur Kolivar an jî 
wek Yaşar Kurt. Yaşar Kurt jî yek ji 
wan kesan e ku hem bi gotina stranên 
kurdî û hem jî bi mixalifiya xwe ya li 
dijî nijadperestiyê ji aliyê Kurdistani- 
yan ve jî baş tê naskirin. 

Me jê pirskir û Yaşar Kurt jî jiyan û 
muzîkê bigire heta şêweyên alternatîf, 
serpêhatî û jiyana wî, mûzîka kurdî û 
xebatên wî yên nû ji me re vegot. 

► Tekiliya te û mûzîkê çaiva 
çêbû? 

Ji mêj ve ye ku girêdaneke min ya 
xurt bi mûzîkê re heye. Ji zaroktiya 
min ve mûzîk parçeyeke jiyana min e. 
Demeke min a bê mûzîk an jî demên 
min ên ku ez bi mûzîkê re ne têkildar 
bin tune ne. Di bîra min de bîreweri- 
yên min ên bê mûzîk tune ne. Ez her 
di nav mûzîkê de bûm. 


► Sedemê meyldariya te ya 
şeiveya rockê çi ye? Ev şêive 
mûzîk çawa çê bû? 

Şêwe di nav demê de bi xwwe 
derdikeve holê û tim dikare bigu- 
here. Di min de jî wisa hilberiya û 
guherî, ji ber vê yekê, di destpêkê de 
şêweya mûzîka min ne wiha bû. Wek 
nimûne; yekem amûra min a mûzîkê 
tembûr bû, min bi tembûrê dest bi 
mûzîkê kir û di nav demê de min dest 
bi çêkirina amûrên xwe yên mûzîkê 
kir. Ez bi gellek amûran re bilî bûm, 
wek derbûqa û gellekên din. Dûre 
di nav demê de amûrên ku bala min 
dikêşandin guherîn. Di 11 saliya min 
de, rojekê gîtarek ji min re hate di- 
yarîkirin û ji wê rojê pê ve jiyana min 
guherî şêweya mûzîka min guherî û 
êdî min xwe bi gîtarê anî ziman. 



ku niha 

welatiyên ezdî dijîn 
bo min ne tiştekî ecêb 
e, ji ber ku malbata 
min jî neçarî çîrokeke 
bi vî rengî hatiye 


Yanî şêiveya tejî 


guherî? 

Bêguman, sûda gîtarê di gulierina 
şêweya mûzîka min de pir bû. Gîtar, 
amûrek e ku dikare gellek dengên 
cûda li hev bigoncivîne û ji wan den- 
gan ahengekî biafirîne. Di vê babetê 
de gîtar yek ji grîngtirîn amûrên 
mûzîkê yên cîhanê ye. Bi vê taybetiya 
xwe min arasteyî hest û ramanên kûr 
û cûda kir. Ez dikarim bêjim hevnasî- 
na min û gîtarê ji bo min destpêkeke 
pir mezin û geşedar bû. 

Ger em xvek; bizav; şêxve û 
helwestênjiyanê dabeşkirinek 
bikin , di stranên te de li gel 
serhildêriyeke bajarî çêjeke 
gundewarîjî heye? 

Na rast e, çêja gundewarî jî heye, 
lewre bingeheke min a wisa jî heye. 

Ez ji malbateke Derya Reş im. Lê 
malbateke ku koçî Stenbolê kiriye. 

Ji ber girêdana gundewariyê, li cihê 
ku em dijîn rez û baxçe, şîr û mastê 
me jî heye. Yanî her dem aliyekî me 
bi sirûştê ve girêdayî ye. Li navenda 
bajaran jî têkiliya me bi gundewariyê 
ve heye. Wisa nebe em nikarin bijîn. 

Bandora li gund anjî çeperên 
bajaranji dayikbûnê heye? 

Heye, bêguman heye. Erê ez li 
Stenbolê ji dayik bûm lê cihê ku ez lê 


ji dayik bûm li derveyî Stenbolê bû 
û wek şert û mercên jiyanê, cihekî 
ku bêtir gundewar bû. Ji ber vê yekê 
ez dikarim bêjim ku ez bi şêweyeke 
gundewar gihîştim. 


Di çarçoveya têgeha 
6 Muxalifi’yê de tu xive li ku 
derê dibînî? 


Li cem min têgeha ‘Muxalifî’yê 
wek; li dij derketina neheqî û 
çewsandinê, li dij derketina desthi- 
latiyê bi wate dibe. Di ciwaniya xwe 
de ez beşdarî eniyên muxalefetê 
bûm. Dûre, bi herikîna demê re û 
bi geşedana şêweya mûzîka min re 
ew raman û helwestên min jî, wek 
hestiyên ku bi goşt, reh û organan bê 
xemilandin, bi rêk û pêk bûn. Yanî 
muxalifiya min bû ceste û ew ceste ji 
hest û daxwaziyên azadî û wekheviyê 
pêk hatin û hê jî wisa pêk tên. Mux- 
alifiya min ji hêviya dinyayeke bi vî 
rengî pêk tê. 

► Pêxvendiya te bi mûzîka kurdî 
re çaxva çê bû? 

Hevnasîna min û mûzîka kurdî 
wiha bû. Di 1989’an de li Almanya li 
bajarê Koln’ê ez pergî konsêrta Şivan 
Perwer hatim. Di konsertê de ez 
mat mam. Yanî li ser dikê avahiyeke 
çandî ya nûwaze hebû. Enerjiyeke 
bêhempa ku min heta wê rojê li tu 


derî nedîtibû hebû li ser dikê. Û bi 
rastî mûzîkeke pir tekûz hebû. Ji 
ber ku kurdî qedexe bû û hebûna 
kurdan nedihat qebûlkirin em jî 
ji kurdan û çand û mûzîka kur- 
dan ne haydar bûn. Heta wê 
rojê di derbarê mûzîka kurdî 
de min kêm tişt dizanibû. Ji 
wê rojê pê ve meraqeke min 
ji mûzîka kurdî re çêbû û ez 
pê re pêwende bûm. Yanî ez 
pir cûda ji mûzîka kurdî hez 
dikim, ji bo min mûzîkeke pir 
taybet e. 

Te bi kurdîjî strand, me guh- 
darî kir. 

Belê ez distirêm. Salên berê, min 
di konsertan de straneke kurdî disti- 
rand, di wan salên ku qedexe bû de. 

Strana Nîzamettîn Arîç e. 

Erê ya Nîzamettîn Arîç bû. Min ew 
stran distirand. Dûre 6 sal berê di 
organîzasyoneke ji bo ‘Ziman û Gelan’ 
de min straneke kurdî û yeka er- 
menîkî strand. Ew a kurdî jî ya Ciwan 
Haco bû. Dûre vîdeoya wê avêtin ser 
înternetê û pir hate hezkirin. Ji ber 
wê yekê di bername û konsertên min 
de pir ji min dihate xwestin û min jî 
her ew strand e. 

► Di hevpeyvîke xxve de te 

gotiye “Ez di 40 saliya xxve de 
hîn bûne ku ez ermenî me” 

Ew wiha bû; Di 40 saliya xwe de 
ez çîroka malbata xwe hîn bûm. 
Bavistîna min ji Navçeya Bêgir a bi 
ser Wanê ne. Min pirsî “We çima koç 
kir” Dûre ez çûm Bêgirê û min lêkola, 
ka çawa bûye? Ez hîn bûm ku li wê 
derê ermen hebûne û wek ezidiyan 
ew jî rastî komkujiyê hatine. Dûre koç 
kirine û ketine rêyan. Pir ji wan di 
rêyan de mirine û tenê kurek gihîştiye 
herêma Derya Reş. Lê em nizanin ka 
çawa gihîştiye wê derê. Ez ji dola wî 
kurî me. Ew kur, bapîrê bavê min e. 
Piştî 40 saliya xwe ez bi vê meseleyê 
hisiyam. 










